Villa Kotila: 2011\nSaimme hiljattain savupiiput katollemme. Tässä ne nyt tönöttävät, tosin kuvassa kruunuista uupuu vielä yksi tiilikerros:\nPiiput ja palomuurit teki meille Muurix Oy:n Jyrki Koskinen ja Hannu Terkkilä. Vaikka vanhat tiilet olivat lajittelusta huolimatta hieman eri paria, näiltä ammattilaisilta homma luonasi alusta loppuun.\ntalon vanhoja tiiliä joita käytettiin\nIloiset muurarimestarit katolla 'bouqueet' ;) ympärillä. KIITOS TEILLE hyvästä ja luotettavasta työstä!\nSavupiippuihin ostimme uutta, kirjavaa Ruukintiiltä, joka tietenkin osoittautui Tiilerin kalleimmaksi tiileksi (n.90 snt/tiili). Tiili on käsinlyöty ja muistuttaa vanhoja liekinkirjavia tiiliä. Ruukintiili oli selkeästi Tiilerin kaunein tiili ja kuulemma ominaisuuksiltaankin kaikkein paras ja kestävin.\nTörmäsin taannoin tietoon, että varhaisimmat tiililöydökset ovat tehty Koroistenniemeltä Turussa, paikalla jossa on 1200-luvulla sijainnut Suomen piispanistuin. Löydetyt tiilet olivat ilmeisesti paikalla sijainneen kirkon perustuksia. Hauska sattuma, sillä asumme paikan vieressä ja käyn siellä koirani kanssa kävelyllä päivittäin.\nKoroisilla muuten sijaitsee myös ihana kahvila Lumo, joka on auki sunnuntaisin 11-15. Tarjoilu on suloisen kotikutoista (itsetehtyä pullaa, mehua, kahvia). Ympäristö on mitä ihastuttavin: vanha punainen maalaistalo, reheviä puita, mm. magnolia jonka upeat kukat olen onnistunut näkemään jo kahtena vuotena peräkkäin ja keskellä pihaa valtava vaahtera, voi kun sellaisen saisi meidänkin tontille. Pihalla on vanha kaunis hirsisauna, jota kävimme miehen kanssa mittailemassa kun pohdimme omaa tulevaa saunaa. Ympärillä Aurajoenlaaksoa reunustavat lenkkipolut.. Tuollaisessa paikassa voisin itsekin pitää kahvilaa. Paikkaa voi myös vuokrata ja aion sen ehdottomasti tehdäkin vielä joskus kun sopivaa juhlan aihetta kehkeytyy.\nKoroisten ihana magnolia\nKahviloista tuli väkisinkin mieleeni kesällinen katastrofi joka horjutti mielentasapainoani hetkellisesti. Nimittäin Turun, ellei peräti koko Suomen ihanin kahvila, Mansikkapaikka Piispankadulla, lopetti elokuussa. Mansikkapaikka oli pienen pieni paikka Tuomikirkon lähellä, vanhan puutalon alakerrassa. Sisään ei mahtunut montaa kerralla. Sisustus oli suloisen hurmaava sekoitus vanhoja puutuoleja, eriparisia kahvikuppeja, värikkäitä pöytäliinoja ja hirsiseinäisen huoneen kruunasi nurkassa kököttävä mahtipontinen vihreä kaakeliuuni. Kaikki tarjoiltiin pöytään ja kahvi oli sitä parasta, Presidentin tummapaahtoa -pressopannusta. Mutta ne kakkupalat! Ei ole Mansikkapaikan voittanutta kakkujen maussa! Ikävöin paikkaa kovasti. Ilokseni paikan omista on päättänyt paljastaa herkkukakkujensa reseptit julkaisemalla reseptikirjasen. Hinta ei ollut päätä huimaava (15 euron paikkeilla). Pistän tilaukseen.\nKiitos samoin! Melkein itku tuli..\nKahviloista ja tiilistä pihasaunaan, jonka parissa mieheni on ahkerasti ahertanut jo jonkin aikaa.\nNyt on saunassamme katto ja kuistinkin muoto alkaa jo hahmottua. Pari ikkunapokaakin on jo paikoillaan. Olemme jo käyneet katselemassa kiukaita sillä silmällä ja kallistumassa vakaasti Ikikiukaaseen, jota on kehuttu hyvistä löylyistään. Voittipa se erään TM:n kiuasvertailunkin(http://www.ikikiuas.fi/tm_vertailu.htm). Malli oli muistaakseni Maxi-Iki ja hintaa tuolla kivikasalla on kyllä aikalailla, mutta se onkin sitten niitä harvoja luksus-juttuja joihin päätimme panostaa.\nIkikiukaan vesipata on väärän mallinen saunaamme ja kaiken lisäksi törkeän kallis. Hormi poikkeaa standardimitoista, joten siihen ei sovi minkään muunkaan valmistajan pata. Ratkaisimme ongelman soittamalla tutulle peltisepälle, joka lupasi valmistaa meille täsmälleen sopivan vesipadan.\nVielä on kuitenkin paljon tehtävää, ennen kuin pääsemme nauttimaan ikikiukaan muhevista löylyistä!\nMm. saunan muuraushommat(piippu/palomuuri) odottelevat listan kärjessä. Tällä kertaa mies haluaa testata omia muuraustaitojaan tässä hieman vaatimattomammassa urakassa. Mielenkiinnolla jään odottelemaan miten homma sujuu..\nLähettänyt Laura-Marie klo 14.58 2 kommenttia:\nOlen yllättynyt kävijämäärän runsaudesta! On mukavaa huomata että näinkin pitkän tauon jälkeen joku on yhä kiinnostunut taloprojektimme käänteistä :). Ajattelin kertoilla alakerran kylppärin rakentamisesta -vielä keskeneräinen ja melkoista päänvaivaa aiheuttanut projekti.\nAlun perin oli tarkoitus tehdä päällekkäin saneerauslaastilla liimatuista ek-gyproceista tai vesivanerista koppa alapohjan päälle niin, että se olisi irti vanhoista hirsiseinistä. Sen sisäpintaan vedettäisiin kosteuseristeet ja laatat.\nMitään kunnon ohjeita märkätilojen tekemisestä tällaiseen taloon ei ole saatavana mistään. Museoviraston korjauskortti asiasta on Museoviraston itsensäkin mukaan vanhentunut ja uutta tehdään.\nMieheni jutteli asiasta home-ja kosteusongelmiin sekä vaativiin rakennuskohteisiin erikoistuneen rakennuskonsultin kanssa ja hylkäsi tuon keskustelun tuloksena alkuperäisen ajatuksen. Mies oli kuulemma uransa aikana nähnyt useampia kohteita, joissa juuri tällainen rakenne oli aiheuttanut pahoja ongelmia, etenkin jos se oli tehty gyprocilla. Alakerran kylppärissä tulee olemaan melkoinen kosteuskuorma ja siksi rakenteet pitää tehdä huolella. Konsultin suosituksesta lattia tehtiin lopulta lopulta siporex-lankuista, materiaalista, jota mies on aina haukkunut. Mutta tämä onkin sitten se "ainoa paikka" talossamme, josta siporexia löytyy :-).\nMies jututti rakenteesta jopa TTKK:n rakennusfysiikan pofessoria. Hän on nimittäin kiinnostunut vanhojen rakennusten rakennusfysiikasta ja on yksi niitä harvoja ihmisiä Suomessa, jotka ymmärtävät miten vanha, höyrysuluton talo toimii. Hän piti rakennetta hyvänä ja kehotti lisäksi tekemään, jos mitenkään oli mahdollista, jonkunlaisen ilmakierron vanhan hirren ja kahitiiliseinän väliin. Tällaisella rakenteella ei hänen mielestään olisi odotettavissa minkäänlaisia ongelmia jatkossa.\nKoko rakenne tulee siis olemaan alhaalta ylöspäin 100 mm styrox, 250 mm siporex-lankku, 20 mm styrox, jossa lattialämmitysputket, kaatovalut, kosteuseristeet ja laatta. Seinät muurataan kahitiilestä siten, että kahin ja vanhan hirren väliin jää muutaman sentin rako.\nMyös alas laskettu katto kosteuseristetään ja koko kylppäri alipaineistetaan ilmanvaihdon avulla niin että kostea ilma ei jatkossa pääse taloon suihkutiloista.\nLattiarakenteen etu on, että jos (ja kun) kosteuseristeet alkavat joskus jostain nurkasta vuotamaan, pääsee lattia kuivumaan alaspäin. Materiaalit ovat kaikki sellaisia, että ne luovuttavat lattiaan mahdollisesti päässyttä kosteutta alaspäin ja kestävät myös homehtumatta tai lahoamatta melkoista kosteuskuormaa.\nLankkujen tueksi muurattiin 70 mm:n leca-harkosta muuri anturapalkin päälle huoneen molemmille pitkille sivuille. Siporex-lankut piti sitten kantaa liinoilla sisälle ja laskea tämän muurin päälle. Ongelmaksi kuitenkin muodostui noiden lankkujen saaminen sisälle taloon.\nJostain netistä katsoimme että 3,6 m ja 60 cm pitkä lankku painaa n.240 kg. Ei mitään ongelmaa siis! Mies nakitti neljä kaveria + isänsä isänsä mukaan kantotalkoisiin. Painoa 40 kg per äijä. Luottavaisina ukot riviin ensimmäisen lankun molemmille puolin ja liinat kiinni.\nKamalalla ähellyksellä lankku sitten liikkui noin 5 cm ja siihen jäi.\nVähän lisätutkimuksia ja sen pienenkin präntin lukemista, josta selvisi että lankku siis painaa tehtaalta lähtiessään 240 kg + raudat + sisältää jopa 40% painonsa verran vettä!\nLopulta rakennettiin trukkilaoista talon ulkopuolelle taso, jolle tuttu maanviljelijä kävi metsätraktorilla nostamassa lankut. Lankut nostettiin autokorjaamoissa autojen liikutteluun tarkoitettujen pyörälevyjen päälle. Näiden avulla lankut työnnettiin sisälle kodinhoitohuoneeseen (joka siis vielä toistaiseksi jakamaton yhteinen huone kylppärin kanssa -koko huoneeseen tulee siporex-lankut). Huoneessa ripustettiin kattovasoihin kaksisatanen palkki ja siihen ketjutalja, jolla miehen isä laski lankut paikoilleen. Nyt on siis lattia paikallaan ja rengasraudoitus valettuna.\nLähettänyt Laura-Marie klo 12.23 1 kommentti:\nKirves ja moottorisaha..ja pullea poni!\nKaikenlaista sitä voikaan tehdä kirveellä ja moottorisahalla.. Tässä miehen taidonnäyte. Tämä pullea poni syntyi nimiäislahjaksi hirrenpätkästä ja siitä ilosta, että miehestäni tuli eno ja meistä pienen pojan kummeja!\nMinusta se on aika söpö..\nLähettänyt Laura-Marie klo 15.30 2 kommenttia:\nVarsinainen kesän projekti on ollut pihalle erillisenä rakennuksena tulevan saunan perustusten ja hirsirungon tekeminen (saunasta on kuva jossain aiemmassa postauksessa). Ikävä kyllä niitä palkkatöitäkin täytyy tässä lisänä tehdä jotta pärjätään. Myös mies oli loppukevään muissa hommissa ja aloitti toukokuussa elokuulle kestäneen viransijaisuuden. Aika tontilla on siksi jäänyt vähäiseksi.\nSaunan kimppuun päästiin kuitenkin toukokuun alussa. Maavaraisen laatan tekeminen osoittautui ensikertalaiselle yllättävän työlääksi urakaksi, varsinkin kun emme olleet syksyllä siirtäneet kaivinkoneella tarpeeksi sepeliä, lapiohommia riitti. Meni reippaasti kesäkuun puolelle ennen kuin perustus oli valmis.\nKesäkuun lopulla mies pääsi hirsien kimppuun. Ensin laitettiin betonin päälle bitumikermi. Sen päälle , ennen ensimmäistä hirsikertaa, veistettiin leveä siperianlehtikuusilankku. Alin hirsi on kaikkein alttein lahoamiselle. Monet laittavatkin tähän väliin painekyllästetyn lankun. Se kuitenkin imee vettä helposti ja siirtää sitä samalla seinän sisään. Nykyajan painekyllästetty puu ei edes enää kestä paljoa, kun EU on kieltänyt kunnon myrkyt.\nSiperian lehtikuusi kestää paljon kovempaa kosteuskuormaa ja ei tarvitse siihen mitään myrkkyjä. Käyttämämme puu on pikkusahalta ostettua suomalaista puuta.\nAlun perin mies luuli pääsevänsä kehikon kanssa helpolla. Sen kun vain kengitetään ja kasataan! Kehikko oli ensitarkastelussa näyttänyt hyvältä ja näytti siltä että vain kaksi alinta hirsikertaa pitäisi vaihtaa.\nValitettavasti joku oli lisälämmöneristänyt saunan ja pukuhuoneen sisäpuolelta kivivillalla paneelien alle ilman höyrysulkuja. Kivivilla imee vettä kuin sieni eikä kuivu koskaan. Kaiken lisäksi sieni pystyy käyttämään villan mineraaleja ja leviämään sen kautta.\nAika lohduttomalta seinät näyttivät sen jälkeen kun olimme purkaneet villat. Puukko painui suoraan läpi monesta kohtaa. Lopulta yli puolet hirsistä jouduttiin korvaamaan. Tämä huomioitiin kyllä kehikon lopullisessa myyntihinnassa.\nYksi seinistä oli alas saakka hyvä joten uutta tuoretta hirttä ei voinut käyttää korjauksiin. yksi seinä oli täysin mätä ja vain ylin hirsi jäi käyttöön. Kahdesta muusta seinästä jouduttiin korvaamaan viisi varvia yhdeksästä. Huonoa tuuriakin oli, sillä saunan kohdalla oli usampia hirsiä joissa oli vain pintalahoa. Pukuhuoneen kohdalla olisi riitänyt lahon kohdan veistäminen pois, mutta saunassa jätämme hirret näkyviin ja koko hirsi piti vaihtaa.\nProjektin tässä vaiheessa (kun kehikko on melkein valmis), onkin tullut useaan otteeseen mietittyä, kuinka paljon helpommalla olisi päässyt jos olisi ostanut pari vuotta vanhaa pelkkahirttä ja veistänyt siitä kokonaan uuden kehikon. No, onpahan ainakin saunassa tunnelmaa kun saa katsella vanhoja, korkeita hirsiä kaikkine koloineen ja halkeamineen. Vielä pari poutapäivää olisi tilauksessa, niin mies saisi viimeisen hirsivarvin kiinni ja kurkihirren paikoilleen,sitten kehikon saisi kunnolla pressutettua ja kuivumaan.\nSaunan pukuhuoneen lattialankut tilasimme viime viikolla eräältä pikkusahalta ja sama sahuri sahaa meille leveää, tuppeensahattua kuusilautaa pukuhuoneen katoksi. Saunatilan lattiaan tulee ensin betonin pintaan kaksikomp(p)onenttinen epoksimaali, minkä pitäisi pysyä varsinaista kosteuseristystä paremmin kiinni tällaisessa maavaraisessa laatassa. Pinnoite on täysin vesitiivis, mutta päästää hiukan vesihöyryä läpi, ja siksi pinnan ei pitäisi korkata aivan niin helposti kuin täysin tiiviin kosteussulun. Tavara on sitä samaa mitä käytetään julkisissa tiloissa, autotallin tai parvekkeen lattioissa. Tämän päälle tulee puutrallit, pihasaunaan kun ei kaakelit kuulu!\nLauteiksi kävimme jo aiemmin kesällä hakemassa leveää kahden tuuman tervaleppälankkua ja lauteiden rungot mies aikoo tehdä joko puusepänlaadun männystä tai siperianlehtikuusesta, joita molempia on odottamassa käyttöä. Saunan ja eteisen kattoon tulee paneeli.\nSaunan vierashuoneen aion sisustaa mukavan rennoksi. Siitä tulee sananmukaisesti vierashuone jossa sukulaiset ja ystävät voivat yöpyä meillä ollessaan. Olemme ajatelleet sinne pientä keittiötä, vuodesohvaa, kamiinaa, tv.tä ja pikkuista pöytää. Kaikkea sitä millä pärjää vaikka pidemmän oleskelun ajan -vessaa lukuunottamatta. Sitäkin kyllä mietimme, mutta totesimme sen vievän liikaa tilaa jo muutenkin pienestä huoneesta. Niin ja kehikon väriksi tulee perinteinen punamulta!\nItsepäinen ristilukki-jättiläinen teki joka päivä metrin halkaisjaltaan olevan jättiverkkonsa samaan kohtaan\nkehikossa -ennen kuin mies heitti sen kylmästi pellolle. Ensimmäinen asukas sai häädön..\nSaimme luvan kerätä lähimetsästä sammalta saunan hirsien tilkkeeksi.\nTähän päälle tikataan vielä pellavaa ohuena kierrettynä nauhana..\nNäkymä saunan ikkunasta..\nLähettänyt Laura-Marie klo 15.20 Ei kommentteja:\nMinne se kesä katosi 2\nKun nyt pitkästä aikaa kirjoittelen tänne, huomaan olevani hämmentyneen huvittunut siitä miten nopeasti aika rientää. Niin ahkera olen ollut, että toiseksi viimeisen postauksen otsikko sopisi vallan mainiosti tähänkin tekstiin. Onhan se vähän koomista....? Okei, -tragikoomista sitten.\nLupaan että ehkä ryhdistäydyn.\nVaikka blogissa onkin ollut hiljaiseloa, on tontilla puurrettu pitkin vuotta. Paljon onkin tapahtunut. Vierasta työvoimaa emme ole juuri käyttäneet, vaan edelleen koko hullunhomma lepäilee lähes täysin mieheni ja hänen isänsä harteilla.\nKesällä aika on mennyt lähinnä pihasaunan kimpussa, mutta on talossakin jotain kuitenkin tapahtunut. Maalämpöputket ovat paikoillaan ja talossa on tuulensuojalevyt ja katolta puuttuvat enää tiilet, jotka olisi tarkoitus latoa vielä ennen talven tuloa. Katsotaan josko talvella voisi myös laudoittaa.\nMuutama ikkuna on jo paikoillaan. Miehen isä löi hiljan viimeisen huoneen alapohjan kiinni, ja kunhan eristeet ovat puhallettu, voidaan alkaa tekemään varsinaisia lattioita. Ulkoeteisen lattia on tosin jo valmis ja huoneen sormipaneeliverhouskin valmistuu tuota pikaa.\nYläkerran ilmanvaihtoputket ovat jo hyvällä mallilla.\nNiin ja saunamme on jo melko hyvällä mallilla! Laitan siitä erillisen postauksen.\nMiehen äiti soitti joku aamu kun Turun Sanomissa ilmoitettiin Pukkilan pihamyynnistä. Menimme paikan päälle klo: 11.00 aikoihin. Paikalla oli aika paljon porukkaa, eikä ihme kun hinnat olivat niin alhaiset. Laattoja myytiin neliöhintaan, mutta osan tavarasta sai ostaa peräkärry-/pakettiauto-periaatteella. Peräkärryllinen laattoja maksoi muistaakseni 150 euroa ja pakettiautollinen 250 e. Yksivärinen peruslaatta saattoi maksaa 1,5 euroa/m2! Moni lava oli jo tyhjillään, mutta onnistuimme kuitenkin löytämään muutaman meitä miellyttävän laattamallin.\nHarmaa ,betonimainen laatta tulee kodinhoitohuoneen lattiaan. Kuvalaattoja ostimme kokeilumielessä. Paketissa kolme laattaa maksoi euron. Toisessa kuvalaatassa on omenapiirakan ohje -ehkä teen joskus:). Sitten ostimme vaaleanharmaata 10*10 peruslaattaa wc:n lattiaan ja valkoista mattalaattaa joka maksoi 1,5 euroo m2(keittiöön vanhan lieden taustaksi kuvalaattojen kanssa..?).\nkarvainen linssilude ei sisältynyt kauppaan..\nKävin muutama päivä sitten Kvikissä ,jonne olin varannut ajan kodinhoitohuoneen suunnitteluun. Aivan mahtavaa että niin monessa paikassa; huonekaluliikkeissä, keittiö- ym. kaappimyymälöissä, kangaskaupoissa jne. on nykyään tarjolla ilmaista suunnittelupalvelua/-apua.Vaikka olisinkin kenties selvinnyt khh:en suunnittelusta itsekin, mikä aika ja vaiva siihen olisi kulunut -puhumattakaan siitä olisinko osannut hyödyntää järkevästi pienen tilan koko potentiaalia. Onhan se ihan eri asia nähdä kolmiulotteinen mallinnos huoneesta kaapit ym. paikoillaan oikeassa mittasuhteessa, kuin tuhertaa niitä itsekseen kynän kanssa.\nPelkkä ajan varaaminen ei silti ole yhtä kuin valmis suunnitelma. Meiltä kului suunnittelijan kanssa liki kolme tuntia aikaa 10m2 huoneen suunnitteluun (kiitos Jari kärsivällisyydestä). Ennen kuin menee suunnittelijan puheille, kannattaa itse tutustua kyseisen liikkeen eri kaappimalleihin ja miettiä hieman jo värimaailmaakin valmiiksi. Otin mukaan yhden jo ostamastamme khh:en lattialaatoista värimalliksi. Vaikka itse onnistuin (suureksi ihmeekseni) tosi lyhyessä ajassa päättämään kaapistojen ulkonäköseikat, silti valintojen paljous yllätti. On siis ne ovien värit ja mallit. Lisäksi on päätettävä kaappien korkeudet, tasojen materiaali, niiden väri, niiden paksuus, reunojen listan väri, suorat vai kaarevat reunat, vetimet vai ilman, mitkä vetimet,millaiset jalat, mitä kaappien sisuksia, mm. näitä pohdimme. Monissa kohdissa kymmeniä vaihtoehtoja! Siinä saa pienen pään pyörälle..\nMyös budjettia on syytä pohtia jos kukkaro ei ole pohjaton. Kivitaso ja umpipuinen ovi liikkuvat hieman eri hintaluokassa kuin laminaattitaso tai mdf-ovi. Omassa suunnitelmassani kaapistojen metallisten jalkojen osuudeksi tuli 140 euroa. Valitsin halvimman mallin. Kallein oli 4 kertaa kalliimpi. Pienilläkin valinnoilla voi saada aikaan suuria säästöjä. Alta liiimattu allas oli kyllä tosi kivan näköinen mutta hinta olisi pompannut 220 eurosta 450 euroon. Ja meillä olisi yksi allas jo omastakin takaa. Jos itse asentaisimme..\nItse listasin etukäteen myös erilaisia toiveita joita tilaa suunnitellessa otettiin sitten huomioon. Esim. kuratrallille tuli jäädä tilaa. Samoin halusin penkin jossa voi istua kenkien riisumisen/pukemisen ajan, kuivauskaapin (joka itse kyhätään komerosta ja rättipatterista -jotenkin), työtason ja syvän altaan sekä tilaa ulkoiluvaatteille. Nämä kaikki toiveet toteutuivat kun oikein pyörittelimme eri vaihtoehtoja. Aluksi kyllä epäilimme, mutta sitten palaset vain loksahtivat paikoilleen ja sain paperille unelmieni kodinhoitohuoneen!\nLähettänyt Laura-Marie klo 11.27 Ei kommentteja:\nOngelmia koneen kanssa!\nLaitan saunapostauksen ja lisää kaikenlaisia kuvia kunhan selviää mikä aiheuttaa tän saakelin koneen jatkuvan kaatumisen!! GRRrrh...\nLähettänyt Laura-Marie klo 11.22 Ei kommentteja:\nVanhojen ikkunoiden kunnostaminen\nMieheni isä käytti viime vuonna osan kesälomastaan talomme vanhojen ikkunoiden kunnostamiseen. Ensimmäiset ikkunat on jo kiinnitetty taloon. Olemme käyneet moneen kertaan ihailemassa ikkunoita sisältä päin. Vanhoissa ikkunoissa on vaan ihan erityistä kauneutta ja tunnelmaa -kunnioitettavaa käsityön tuntua!\nAlla oleva teksti on kirjoitettu jo helmikuussa. Vasta nyt sain sen laitettua tänne. Talolla on muutenkin tapahtunut paljon kaikenlaista, josta kerron piakkoin..\nTässä ikkunoiden kunnostuksen eri vaiheet avomiehen isän kertomana:\nNäin helmikuun pakkasissa kun rakennustyöt seisovat kirjoittelen tarinan ikkunoitten kunnostamisesta.\nVanha ikkuna Lapualla...\nKun ensimmäisen kerran kävimme Lapualla katsomassa taloa, vaikuttivat ikkunat korjauskelvottomilta. Maali oli rapistunut, puu näytti laholta ja pokat aikansa eläneiltä. Ensi silmäyksellä vaikutti siltä että taloon on tehtävä uudet ikkunat. Poikani kuitenkin korosti että kaikissa korjausoppaissa sanotaan ikkunoiden usein näyttävän huonommilta kuin ne todellisuudessa ovat. Hän ei myöskään löytänyt piikillä tökkimällä kovin syviä vaurioita, vaan vauriot vaikuttivat lähinnä pintapuolisilta. Hilseilevä maali ja harmaantunut, auringon polttama puu saivat ikkunat näyttämään todellista kuntoaan huonommilta.\nLapulla irrotimme pokat karmeista ja pakkasimme ne villakaistaleitten ja pakkauskelmun avulla sellaisiksi nipuiksi että ne kestävät kuljetuksen. Tekniikka oli hyvä sillä yhtään vanhaa lasia ei hajonnut kuljetuksen eikä irrotuksen aikana, vaikka niistä osa oli naulattu karmeihin. Karmit irrotettiin puukkosahan ja raa´an voiman avulla. Ensin puukkosahalla ja karkeahampaisella metalliterällä katkottiin karmeja paikallaan pitävät naulat ja samalla lähtivät karmeja karapuihin kiristävät kiilat. Osa karmeista oli todella tiukassa, mutta moskan ja sorkkaraudan avulla saimme kaikki lopulta melko pienen vaurioin irti.\nOngelma tällaisessa prjektissa on löytää sopiva kompromissi ulkonäön, vanhan säilyttämisen ja ikkunoiden teknisen toimivuuden välillä. Ikkunoiden ulkonäkö ei saa muuttua ja vanhaa, toimivaa rakennetta ei saa pilata. Samalla pitäisi kuitenkin ikkunoiden eristyskyky saada paremmaksi ja äänieristys riittäväksi.\nKoska taloon tulee lisälämmöneristys, seinien paksuus kasvaa, ja ikkunat eivät saa jäädä ”kuoppaan”. Ulkopuolella ikkunat tulevat lähes vuorilaudoituksen tasoon. Tällöin sisälle olisi tullut vanhalla karmin paksuudella todella syvät smyygit. Tätä ongelmaa vähennettiin kasvattamalla 50 mm karmien syvyyttä, jolloin seinän paksuuntuminen ei vaikuta niin suurelta sisältäpäin. Samalla saatiin tilaa uusille sisäpokille.\nLaskennallinen energian kulutus vanhojen ikkunoitten läpi oli 2,6 kW silloin kun ulkona on -26 astetta. Tämä tarkoittaa noin 6600 kWt/v kulutusta, mikä on liian paljon. Tämä asia päätettiin korjata muuntamalla ikkunoita siten että sisäpokat korvataan uusilla ulkonäöltään samanlaisilla pokilla, joissa on lämpölasit. Sisäpokat olivat muutenkin huonokuntoisia ja osan olisi joka tapauksessa joutunut tekemään uudestaan. Vanhat ulkopokat säästettiin ja ne kunnostettiin alkuperäisiin väreihin ja alkuperäisillä laseilla. Näin saatu korjattu ikkuna kuluttaa lämmitysenergiaa puolet alkuperäisestä ikkunasta ja ei hohkaa kylmää kovillakaan pakkasilla, mutta on ulkonäöllisesti ja toiminnaltaan lähes alkuperäinen. Pienenä lisätietona kerrottakoon että kaavassa on myös määrätty ikkunoitten minimi äänenvaimennus, jota alkuperäiset ikkunat eivät olisi voineet saavuttaa, mutta lämpölasin kanssa ikkunat täyttivät normit.\nSeuraavaksi piti etsiä tarvittavat työkalut. Isoisäni oli rakennuspuuseppä ja hänen peruina minulla oli laadukkaita Stanleyn 1950-luvun höyliä. Laadukkaat taltat ja poranterät ovat myös välttämättömiä. Koska tein uudet sisäpokat, tarvittiin työhön myös koneita, sillä sitkeys ja taito ei riittänyt pelkkien käsityökalujen käyttöön. Hyvä pöytäsirkkeli ja jyrsinpöydällä varustettu yläjyrsin osoittautuivat välttämättömiksi. Tietenkin jokapäiväiseen käyttöön joutunut talttojen ja höylänterien teroituskone oli aivan välttämättömyys. Kuumailmapuhallin, skrapat, kittiveitsi jne. tarvittiin.\nIkkunoitten ”korjauspaja” rakennettiin kesämökin saunan taakse.\nKittauksen kuivaustila (huomaa verkko estämässä lintuja syömästä tuoretta kittiä).\nEnsin lasit merkittiin ja irrotettiin pokista. Ikkunoita oli kahta mallia uudenpuolen 1928 tehtyjä ja vanhanpuolen varmaan 1800-luvun puolelta.\nUudet (1928) pokat oli perinteisiä kitattuja ikkunoita. Eli lasi oli laitettu kitin päälle ja naulattu paikoilleen ja sitten ulkoreuna kitattu. Nämä pokat oli erittäin hyvässä kunnossa ja niille riitti ainoastaan purkaminen, maalinpoisto, pohjamaalaus, vanhojen lasien uudelleen kiinnitys ja kittaus sekä maalaus.\nVanhat pokat (18xx) olivat kunnoltaan huonompia ja ne oli ns. rakoon kitattuja, eli pokaan oli jyrsitty kolo mihin itse lasi oli sitten kitattu.\nPokat piti purkaa siten että nurkissa olevat tapit poisteltiin ja vinkoilla varovasti vedettiin osat toisistaan erilleen. Purkaminen oli tehtävä erittäin varovasti sillä vanha kitti oli uskomattoman kovassa kiinni lasin pinnassa. Varovainen lämmitys kuumailmapuhaltimella pehmentää kittiä mutta myös vaurioittaa lasia helposti.\nPokien purku vinkojen avulla. Villakaistaleet lasin alla estivät lasin rikkoutumisen sen irrotessa pokan osista.\nTämän jälkeen puuosista poistettiin maali ja ne kunnostettiin. Kun aloin poistaa maalia pokista havaitsin että pokat olivat todellisuudessa uskomattoman hyvässä kunnossa. Ulkopinta oli palanut auringossa, mutta vaurioitunutta puuta oli lopulta alle 1 milli pinnasta. Tähän mennessä on tarvinnut uusia vain kahden pokan alareuna muutama nurkka. Nurkat korjattiin siten että poka katkaistiin ylä ja ala reunasta eri kohdasta jotta saataisiin riittävä liimapinta.\nKuva samasta pokasta ennen ja jälkeen korjauksen (huom. talon huonoin poka).\nPuuosien kunnostukseen tarvittava materiaali löytyi Firskarssista. Kuvassa ikkunoihin käytettyä tiheäsyistä ja valikoitua puusepänlaatuista mäntyä.\nPuuosien korjauksen jälkeen kittiura pohjamaalanttiin ja sitten ura laitettiin lähes täyteen kittiä. Lasi laitettiin kittiuraan ja vinkojen avulla pokan osat puristettiin paikoilleen. Sitten ristimittaamalla tarkistettiin pokan suoruus ja lopuksi porattiin tapin reiät uudelleen hivenen suuremmiksi ja reikiin laitettiin uudet paksummat tapit. Tämän jälkeen pokat pohjamaalanttiin, heloitettiin ja pintamaalanttiin. Sen verran heloitusta parannettiin että nyt kaikki pokat on saranoitu ja heloitettu, eikä naulattu kuten alkuperäinen rakenne oli. Mielestäni vanhaa pitää kunnioittaa niin paljon kun mahdollista, mutta käytön mukavuutta ja lämpimyyttä ei saa silti unohtaa.\nUusien (1928) ikkunoitten sisäpokat olivat hyvässä kunnossa ja niiden rakenne oli niin tukeva että niihin voi istuttaa lämpölasin. Vanhoihin (18xx) ikkunoihin tehtiin uudet sisäpokat joihin lämpölasit istutetaan. Vanhan puolen ikkunoiden sisäpokia oli muokattu moneen kertaan tuplia paikalle laitettaessa. Pokat istuivat huonosti ja osassa oli myös pahoja lahovaurioita. Suuri osa vanhan puolen sisäpokista olikin korjaukelvottomia. Pokat purettiin ja vanhat lasit otettiin talteen tulevaisuuden korjauksia varten. Tilalle tehtiin mittojen mukaan uudet pokat. Uusien pokin rimat on jyrsitty ja höylätty samaan profiiliin kuin alkuperäiset. Ainoastaan pokan syvyys on kasvatettu 20 millistä 40 milliin. Lämpölasit istutetaan pokiin perinteisellä liitukitillä eikä ruveta leikkimään millään silikonilla.\nKarmien osalta puutöitä joutui harrastamaan enemmän, varsinkin vanhan puolen karmeissa. Talo oli ollut viimeiset vuosilymmenet huonolla hoidolla ja ikkunoiden räystäslaudat olivat päässeet jostain paikoista lahoamaan. Vettä oli päässyt lahottamaan karmeja ja vaurioita oli varsinkin karmien alapuissa. Peltejä ikkunoiden alla ei ole koskaan ollut.\nUudet (1928) karmit vaativat ainoastaan maalinpoiston ja uudelleen maalauksen.\nVanhan puolen karmien puuosat kunnostettiin kuten pokat. Karmit purettiin ja puhdistettiin. Onneksi yhtään kokonaista karmin osaa ei tarvinnut uusia vaan puupaikkaukset riittivät. Vanhoja karmeja modifioitiin siten että sisäreunaan liimattiin 40x50 mm rima, jolloin karmisyvyys kasvoi 50 mm ja uusille sisäpokille saatiin paikka tiivistekyntteineen.\nKorjauspala vanhan puolen karmissa. Puu oli karmeissa pinnasta tummunutta, mutta jos\npinnasta veisti pois ohuen lastun, tuli vastaan kova ja tervantuoksuinen puu.\nKarmin alareunan pään uusiminen\nVanhanpuolen karmin syvyyden lisäys. Samalla saatiin tilaa uutta, paksumpaa sisäpokaa varten.\n”Maalaamo” pino pokia ja pari karmia kuivumassa.\nLähettänyt Laura-Marie klo 23.06 Ei kommentteja:\nSaimme hiljattain savupiiput katollemme. Tässä ne ...


Lotta bloggaa Lahdesta: syyskuuta 2012\nLähettänyt Lotta klo 6.15 Ei kommentteja:\nHei! Jos luet blogiani, olet varmaankin kuullut kunnallisvaaleista ja niiden ehdokkaista. Koitan blogissani hieman avata aiheita, joista haluaisin Lahdessa keskusteltavan ja jotka koen olennaisiksi kunnallisessa vaikuttamisesta.\nKaikkia asioita, vaikka kannatettaviakin, ei voi ajaa samanaikaisesti ja kunnallisesti rahaa on vain rajallisesti. Kuntien on minusta turvattava peruspalvelut ja niiden tuottaminen on saatava kuntoon muulla tavoin kuin antamalla yksityisille yrityksille mahdollisuus tuottaa voittoa vaikkapa vanhuspalveluiden, terveydenhuollon tai ohjelmistojen tarjoamisella (mahdollisesti monopoliasemassa). Julkinen liikenne kuuluu samaan kastiin, kuntalaisen/kaupunkilaisen on voitava liikkua sujuvasti ja kohtuulliseen hintaan, eli suunnittelu ei voi alkaa tavoitteesta tuottaa bussifirmalle mahdollisimman paljon.\nValta tuo vastuuta ja sokaisee, sen keskittyminen kunnissa harvoille ja vuodesta toiseen samoille ihmisille ei palvele tavallisten kuntalaisten asiaa. On hienoa saada kunnalliseen vaikuttamiseen uusia kasvoja ja kuntalaisten omat mielipiteet muutenkin kuin vaaleissa. Kunnallisdemokratian tulisi todella olla demokraattista. Sama toistuu tietenkin valtakunnan ja EU:n tasolla, demokratiaa ei voi tuoda harvojen "viisaiden" tai isoimpien maiden huoleksi. Kaikkien on saatava osallistua ja keskustelun tulee olla avointa. Vain avoimella tiedokululla ja erilaisten mielipiteiden tasa-arvoisella keskustelulla voidaan saada aikaan demokratiaa, johon kansalaiset /kuntalaiset voivat sitoutua. Yhteisten arvojen tulee antaa muotoutua yhteisen keskustelun kautta, ei jostain ulkopuolelta sanemalla.\nNostan blogissani esiin aihe kerrallaan minun kampanjani teemat, joita ovat:\n- avoimuus (keskustelu, tasa-arvo ja avoimuus uusia ratkaisuja kohtaan)\n- lamapuheen sijaan tekoja esimerkiksi nuorten opiskelun ja harjoittelupaikkojen turvaamiseksi\n- yrittäjyydestä kasvua, mutta yrittäjyyden edellytykset ja esimerkiksi oppisopimuskoulutus tulee tehdä mahdolliseksi luomalla sellaiset olosuhteet, jotka eivät vaikeuta toiminnan aloittamista ja itse tekemistä\n- kunnalliset peruspalvelut (ei homekouluja, lakkautuksia, karsimista, terveydenhuollon vastuun siirtämistä yksityisille firmoille, joukkoliikenne oltava riittävän edullista ja sellaista, joka palvelee kuntalaisia aidosti)\nLähettänyt Lotta klo 1.23 1 kommentti:


koulujen lakkautus – Lotta Paakkunainen\nTag Archives: koulujen lakkautus\nSilmänkääntötemppu valtuuston talouden tasapainottamiskokouksessa 15.5.2019\nTalouden tasapainottamisen käsittely valtuustossa oli raskas ja pitkä.\nTalouden tasapainottamislistalla oli mm:\nVirkkalan ruotsinkielisen opetuksen keskittäminen Källhageniin ( Edellisen kauden valtuusto on jo tästä päättänyt 25.10.2015 )\nruotsinkielisen varhaiskasvatuksen keskittäminen Laurentiustaloon\nNummenkylän koulun lakkautus\nMaksjoen koulun lakkautus (edellisen kauden valtuusto oli jo tästä päättänyt 25.10.2105)\nTämän lisäksi listalla on:\nsiivous, kiinteistöjen hoito ja kunnossapito (tämä on käsittämätöntä, varsinkin ajatellen sitä, missä kunnossa kiinteistömme ovat tällä hetkellä osittain juuri kiinteistönhoitoon kohdistuneista aiemmista säästöistä)\nEn tue koulujen lakkautuksia, enkä kiinteistöjen kunnossapidon heikennyksiä. Käytinkin puheenvuoron, jossa toivoin, että säästöt ja resurssoinnit näissä kohdennettaisi oikein ja järkevästi, ettemme joutuisi suohon.\nSäästölistoille ennakko-odotusten mukaan nostettiin kokoomuksen ja sdp:n esityksestä Pullin ja Ikkalan koulujen lakkautukset.\nEdellinen kirjoitukseni talouden tasapainottamisen käsittelyistä: https://lottapaakkunainen.wordpress.com/2019/05/15/valtuustokokouksessa-talouden-tasapainottaminen/\nMielestäni on erikoista nostaa talouden tasapainottamiskäsittelyyn jo aiemmin päätettyjä asioita, joita käytännön syistä ei ole voitu toteuttaa. Ne käytännön syyt eivät ole muuttuneet, eikä niitä päätöksiä voi edelleenkään pistää toteen: Maksjoen koulun lakkautus ja Virkby skolanin siirto Källhageniin. Ne päätökset teki jo valtuusto jo aiemmalla kaudella. Vaikka ne oli jo päätetty aiemmin, en kannata niitä edelleenkään, mutta onko näiden päätösten tuominen jälleen päätettäväksi osoitus siitä, että tämä toiminta on näennäistä, silmänkääntötemppu vain onko se osoitus laiskasta työstä?\nPullin koulu lakkautuu (24-27)\nNummenkylän koulu lakkautuu (34-17)\nMaksjoen koulu lakkautuu (34-17)\nVirkby skolan EI siirry Källhageniin (37-14)\nIkkalan koulu EI lakkaa (29-22)\nSovimme ryhmässä, että pidän puheenvuoron lasten, nuorten ja perheiden lautakunnan asioita käsitellessä: Arvoisa puheenjohtaja, valtuutetut, yleisö ja virtuaaliväki.\nLasten, nuorten ja perheiden lautakunnan talous ikävä kyllä ei ole poikkeus. Se on huono. Numeroiden takana suurin huolemme, Lastensuojeluilmoitusten määrä. Se on hälyyttävä: toukokuun alkuun mennessä 413 ilmoitusta, jälkihuoltopalvelulakiin tullut muutos tuo lisää haasteita, sisäilmaongelmista puhumattakaan. Vaikka ajattelisikin vain taloutta, olisi ennaltaehkäisyyn panostaminen järkevä sijoituksenakin. Mutta lautakunnan jäsenenä ja lapsiasiahenkilönä ajattelen lapsia, nuoria ja heidän perheitään. Ennen kaikkea resurssien painottaminen ennaltaehkäisyyn toisi lapsille parempaa tulevaisuutta sekä vahvistaisi tasavertaisuutta lasten kesken. Syrjäytyminen on meillä vakava ongelma, sillä meillä on syrjäytyneitä jo kolmannessa polvessa ja säästöjen kohdistuessa ennaltaehkäiseviin palveluihin, luomme lisää riskiä syrjäytyä. Se on sekä meille että lasten tulevaisuudelle liian kallista.\nKoulujen ja kouluterveydenhoitajien sekä varhaiskasvatus- ja koulurauhan takaaminen on yksi tärkeimmistä ennaltaehkäisevistä toimista.\nLasten ollessa kyseessä ei tulisi kulkea talous edellä. Helposti tässä salissa ja asioita punnitessa ajatukset ja päätökset kääntyvät talousnäkökulmaan. Luonnollisesti nyt kyllä käsitellään taloutta, mutta tulisi kuitenkin aina muistaa ihminen. Lapsi.\nHyvinvointi tarvitsee ennaltaehkäisyä, talous tarvitsee ennaltaehkäisyä ja ennaltaehkäiseviä toimia.\nMe olemme tiivistäneet, leikanneet, mutta olemme myös kehittäneet, parantaneet ja luoneet mahdollisuuksia. Siitä meidän tulisi olla tyytyväisiä ja sillä tiellä jatkaa. Me voimme muuttaa Lohjan kehityssuuntaa.\nKannatan tässä samalla Häggin esityksiä rivien 20 eli Nummenkylän koulun ja rivin 21 Maksjoen koulun lakkautusten, rivien 22 ja 24 poistoja sekä Melingin esitystä rivistä 5 sekä vaihtoehtoisista riviä 7 lisäksi esitän rivin 23 terveydenhoitajien vakanssien vähentämisten poistamista listalta.\nTerveydenhoitajien vakansseista päätettiin vähentää äänin 25-26.\nHaasteellista asiakohtien äänestämisissä oli johtuen erilaisista listoista. Lautakuntien alaisten päätettävien asioiden listoja oli kolmea erilaista:\nvihreä lista (kaupunginhallituksen esitys)\noranssi lista (ollut säästöehdotuksena, mutta hallitus ottanut pois listalta)\nsininen lista (viranhaltijoiden jo tehtävissä)\nEsimerkkinä Nummenkylän koulun lakkautus oli vihreällä listalla ja jos aikoi äänestää lakkautuksen puolesta, piti painaa ”jaa” ja esim Pullin koulun lakkautus oli oranssilla listalla. jos aikoi äänestää koulun lakkautuksen puolesta, tuli äänestää ”ei”. Monella saattoi olla ja olikin haasteita listojen vaihtuessa.\nKokouksessa valtuutetut Luoma (kok) ja Pajuoja (vas) kävivät puhumassa eläköitymisestä. Luoma puhui kuntaliitosten neuvotteluaikaan puhutusta eläköitymisien hyödyntämisestä viroissa, mutta että sitä ei ole tapahtunut, tai sillä ei ole ollut vaikutusta.\nKävin itsekin heidän jälkeen sanomassa asiasta, josta puhuin jo valtuustoinfossa ennen valtuuston varsinaista kokousta:\nValtuutetut Luoma ja Pajuoja aiemmin puhuivat eläköitymisen hyödyntämisestä. Haluaisinkin ihan lyhyesti toistaa sen, mitä sanoin maanantaina infossa. Tällä hetkellä Lohjalla työskentelee 59 henkilöä, joiden olisi pitänyt jäädä eläkkeelle ennen vuotta 2019, joista ennen vuotta 2018 olisi pitänyt eläköityä 35. ennen vuotta 2021 eläköityy 162 henkeä. Toki näitä kaikkia ei voi hyödyntää taloudellisesti tai tehostamiseen ja vaikka työnantaja ei voi pakottaa eläkkeelle, voisi työnantaja lämpimästi kehoittaa nauttimaan elämästään, vaikka työnteko tietenkin voi olla myös kivaa ja erittäin arvokasta.\nTämän puheenvuoron jälkeen sain huomautuksen toiselta valtuutetulta ikärasismista. Aiemmin asiasta puhuneita ei syytetty.\nYmmärrän hyvin, että saatetaan ajatella niin. Itse en koe olevani ikärasisti, ajattelen tätä asiaa talouden ja yt-neuvottelujen kannalta. Kaupungilla on aikomus yt-neuvottelujen kautta vähentää 60 henkilötyövuotta. Painetta saattaa olla vähentää perheellisiä työntekijöitä. Arvostan kokemusta, enkä toivo kenellekään pahaa, eläköitymien vain on asia, joka tulee jokaiselle eteen, ja jokainen on oikeutettu nauttimaan elämästään. kokea uutta, kokeilla vaikkapa lomailua tai matkailua. Arvostan iäkkäitä ja kokeneita ja arvostan sitä hiljaista tietoa ja kokemusta, joka heillä on. Jokainen on yhtä arvokas.\nNyt ollaan valmiita karsimaan lasten ja nuorten palveluista, ollaan valmiita palvelujen laadun huonontamiseen, eikä olla valmiita panostamaan tarpeeksi ennaltaehkäisyyn. Lasku kasvaa ja vaikka tällä hetkellä hyvin harva oli valmis nostamaan veroja, tullaan siihen joutumaan. En esittänyt verojen nostoa tälle listalle, edes sen 0,5% (2 miljoonaa), sillä se ei saanut kannatusta, sillä sain kyllä vihaposteja. Mielummin lasketaan palvelujen tasoa nyt, ja syksyllä veroja tällä alemmalla palvelutasolla. Silmänkääntötemppuja.\nPosted byLotta Paakkunainen 19 toukokuun, 2019 19 toukokuun, 2019 Posted inKunta, Lohja, valtuustoAvainsanat:eläke, ikärasismi, koulujen lakkautus, talouden tasapainottaminenLeave a comment on Silmänkääntötemppu valtuuston talouden tasapainottamiskokouksessa 15.5.2019\nIhan sama, kantanne on kuultu Mäntynummi ja sen koulut\nLohjan kaupunginhallitus päättää maanantaina 17.9.2018 jälleen esittää valtuustolle koulujen lakkautuksia. Asukkaiden ja perheiden kuulemisia on järjestetty keväällä, lapsivaikutusten arviointia vuodelta 2015 on analysoitu. Lasten, nuorten ja perheiden lautakunta sekä palvelutuotantolautakunta molemmat esittivät, ettei kouluja lakkautettaisi, silti kaupunginhallituksen esittelijä haluaa lakkauttaa koulut. Asemapellon koulun lakkautusta vastustava adressi on kerännyt 1807 allekirjoitusta.\nTämä esitys antaa aivan sellaisen kuvan kuntalaiselle, että Ihan sama, kantanne on kuultu.\nOte Lasten, nuorten ja perheiden lautakunnan esityslistasta 12.6.2018\n”Mäntynummen yhtenäiskoulun alatalo on jäämässä pois käytöstä sisäilmaongelmien vuoksi. Talon kuntotutkimuksessa todettiin vakavia rakennevauriota. Talosta laaditaan elämänkaaritutkimus, jossa arvioidaan kannattaako taloa korjata vai korvataanko se uudella. Kaupunginhallitus oli asettanut työryhmän tekemään selvitystä alueen palveluverkon kehittämisestä.\nSelvityksessä esiteltiin viisi kehittämisvaihtoehtoa:\n1. Mäntynummen monitoimijatalon laajennus alakoulujen opetuksen keskittäminen Muijalan ja Perttilän kouluihin sekä Mäntynummen yhtenäiskouluun\n2. Mäntynummen monitoimijatalo, jonne siirtyvät Lehmijärven ja Pullin oppilaat\n3. Mäntynummen yhtenäiskoulun peruskorjaus ja korvaavien tilojen rakentaminen\n4. Mäntynummen yhtenäiskoulusta alakouluopetus (1-6 lk) siirtyy Asemanpellon ja Perttilän kouluihin\n5. Asemanpellon koulun oppilaat siirtyvät Mäntynummen yhtenäiskouluun.”\nLasten, nuorten ja perheiden lautakunta esitti 12.6. vaihtoehtoa 3. Eli ei lakkautettaisi kouluja. (https://lottapaakkunainen.wordpress.com/2018/06/13/mantynummen-alueen-pienten-koulujen-lakkautus-kuinka-kavi/)\nLasten, nuorten ja perheiden lautakunta päättää\n1. pyytää asiasta palvelutuotantolautakunnan lausunnon ennen kaupunginhallituksen käsittelyä;\n2. esittää kaupunginhallitukselle ja edelleen kaupunginvaltuustolle, että Mäntynummen alueella edetään selvityksessä esitetyn vaihtoehto kolmen (3) mukaisesti, eli Mäntynummen yhtenäiskoulun peruskorjaus ja korvaavat tilat: Mäntynummen yhtenäiskoulun alatalo puretaan ja tilalle rakennetaan uudet, vastaavat tilat. Muiden koulujen osalta asiaan palataan tarvittaessa alueen mahdollisen oppilasmäärän muuttuessa. Sekä rakennetaan tilat poistuville päiväkodeille (Mäntynummen päiväkoti ja Oravainen), yhteensä yhdeksälle ryhmälle eli 189-paikkainen päiväkoti. Ei vaikutusta tuntikehykseen ja kuljetuskustannuksiin. Palveluverkosta poístuvat kiinteistöt; säästö kiinteistökuluissa 330 500 e/v Karkea kustannusarvio: 20-22 milj\nLautakuntaa tuki palvelutuotantolautakunta päätöksellään 29.8. vastaesityksellään.\nHauskaa tai oikeastaan huonoa hallintoa tämän lautakunnan esityslistalla näkyi ainakin siinä, että esityksessä lautakunnan esittelijä ei tuntunut muistavan, mikä lautakunta päättää opetuksesta. (https://lottapaakkunainen.wordpress.com/2018/08/29/palvelutuotantolautakuntako-paattaa-opetuksen-jarjestamisesta/)\nKuinka voi kaupunginhallituksen esityslistalla olla esityksenä silti vaihtoehto 1? Kuntalaisen oikeustajua loukataan, tai ainakin hämmennetään jatkuvasti Lohjalla. Kuluerä.\nKuvassa esitys päätöksestä kaupunginhallituksen kokoukseen 17.9.2018.\nPäätöstä tehtäessä saattaa hämätä päätöksessä olevat päivämäärät, jotka tuntuvat kovin kaukaisilta. ”ei me vielä niitä lakkauteta, vain jos oppilasmäärät laskevat”. Tämä luulo on ikävä kyllä harhaluulo. Se on päätös. Se on itseääntoteuttava ennuste.\nAsemapellon koulun alueelta on tuotettu kyselyjä, jotka osoittavat kiistatta sen, että lapsiperheet tuovat vakautta asuinalueille, sillä mm. Asemanpellon asukkaille huhtikuussa 2018 toteutetun kyselyn (vastaajia 97) mukaan 82 % vastanneista kertoi\nmuuttaneensa alueelle nimenomaan lähikoulun perässä. Kun tarkasteltiin pääkaupunkiseudulta tai muualta Suomesta muuttaneita, yli 80 % mainitsi\nlähikoulun syyksi muuttaa Lohjalle. Vastaajista jopa 41,2 % oli valmis myös harkitsemaan alueelta poismuuttoa, mikäli koulu lopetettaisiin tai koulumatkasta tulisi pidempi. Valtaosa vastaajista (yli 80 %) oli asunut vähintään 5 vuotta Asemanpellolla.\nPäättäjille tuodaan tarjottimella tietoa, tarjotaan näkökulmia sen puolesta, että lapsiperheille hyvin suuri peruste asuinalueensa valitsemiseen on koulu.\nLohjan kaupunkistrategian yksi kärjistä on asukkaan Lohja ja siinä yksi tärkeimmistä aspekteista on asukkaan ehdoilla toimiminen. Eikö nyt olisi aika kuunnella\nkaupunkilaisia Lohjan strategian mukaisesti ja kannattaa heidän\ntoivomaansa monimuotoista kouluverkkoa Mäntynummen alueelle? Se toisi\ntulevaisuuteemme vetovoimaisuutta – ja sitä Lohja todella tarvitsee.\nPosted byLotta Paakkunainen 17 syyskuun, 2018 4 tammikuun, 2021 Posted inalueellinen tasa-arvo, koulu, Kunta, Lapset ja nuoret, lähidemokratia, LohjaAvainsanat:Asemapellon koulu, koulujen lakkautus, koulun lakkautus, kuluerä, lähikoulu, Lehmijärven koulu, mäntynummen koulu, muijalan koulu, perttilän koulu, Pullin kouluLeave a comment on Ihan sama, kantanne on kuultu Mäntynummi ja sen koulut\nKarstun alueen opetuksen järjestämisestä\nLasten, nuorten ja perheiden lautakunnan kokouksessa (7.12.2017) päätettiin Karstun alueen opetuksen järjestämisestä. Kannatin vastaesitystä, jossa esitettiin, että koulun lakkauttamisesta tehdään selvitys vasta vuoden 2019 keväällä, mikäli oppilasmäärät ovat lähikouluperiaatteen mukaisesti alle 30:n myös vuonna 2019.\nLohjalla on ollut aiemmin käytössä periaate, että selvitystyö aloitetaan vasta, mikäli oppilasmäärä kahtena peräkkäisenä vuotena jää alle 30:n. Tämä oli kirjattuna Nummi-Pusulan ja Lohjan liittymissopimukseen.\nKaupungilta todetaan, että ko periaate ei ole enää voimassa, se päättyi vuoden 2015 lopussa. Itse en sitä löytänyt kirjallisena tuota, ellei viitata juuri liittymissopimuksiin, jotka päättyivät vuoteen 2015.\nNummi-Pusulan ja Karjalohjan liityttyä Lohjaan 2013 on kaupunki lakkauttanut kuusi koulua: Koisjärven, Lohjansaaren, Hiiden, Hyrsylän, Neitsytlinnan ja Nummentaustan koulut. Kulut perustopetuksessa ovat kuitenkin kasvaneet. Olisi kiinnostavaa ja ehkä hyödyllistäkin analysoida, mistä tämä muutos johtuu. Jos ei tiedetä, mistä kulut tulevat ei ole myöskään mitään toivoa parantaa taloutta. En siis usko yhtenä perusteena oleviin ”säästöihin”.\nVaikuttaako ylläoleviin lukuihin kotiopetuksessa olevien määrä? Paljonko heitä on?\nMoni koulu kärsii sisäilmaongelmista, joka on yksi syy olla kotiopetuksessa. Mitkä ovat kustannukset sisäilmasairastumisista, niin sairastuneelle itselleen kuin yhteiskunnalle?\nLakkautusten jälkeen ei ole tehty seurantaa, millä tavalla lakkautukset ovat vaikuttaneet perheiden, ei lakkautettujen, eikä vastaanottaneiden koulujen perheiden elämään. Kouluverkkoselvityksen aikaan tehtiin lapsivaikutusten arviointia, Lokova, kouluverkon vaikuttajaraati ja Lohjan kaupunki yhteistyössä, mutta työtä ei ole saatettu loppuun. Seuranta puuttuu. Selvitystä ei ole tehty myösään lakkautusten vaikutusta opetuksen laatuun eikä kaupungin väestökehitykseen.\nOlisi hyödyllistä tehdä seurantaa, ei pelkästään historian vuoksi, vaan myös sen vuoksi, että siitä saisi tietoa, millä tavalla lakkautukset oikeasti vaikuttavat asukkaisiin, perheisiin ja ympäristöön. SE olisi hyödyllistä tulevaisuutta varten, tulevia päätöksiäkin varten.\nYhtenä perusteluna koulun lakkautukselle on lasten määrän väheneminen ja tämän lukuvuoden oppilasmäärä.\nSe ei ole mielestäni myöskään kestävä perustelu, sillä nyt, kun Lohja pyrkii parantamaan imagoaan ja asuntomessukaupunkina 2021, tulisi katsoa jo eteenpäin. Jos messut onnistuvat, kuten olemme saaneet kuulla edellisistä messuista, asukasluku nousee. Tämä tarkoittanee myös lapsiperheiden määrän kasvua. Kunhan annettaisi niitä rakennuslupia, joita on jo pyydetty.\nmeidän ei tule toteuttaa itse ennusteita (vähenevistä lapsimääristä) vaan meidän tulisi tehdä päätöksiä ja toimenpiteitä sen eteen, että ennusteet eivät toteudu\nSe, että lautakunta ei osoittanut rahaa talousarviota koskevassa kokouksessaan Karstun koulun toiminnalle ei ole perustelu sille, että koulu on pakko lakkauttaa.\nHaja-asutusalueilla olevat koulut tarvitsevat koulurauhan, ei jatkuvaa pelkoa oman koulun kohtalosta, tämä vaikuttaa myös tontti- ja asuntokauppaan alueella\nlakkautuksesta lasketut ”säästöt” ovat pienen pieni summa kokonaisuuteen nähden\nToki perusteena oli myös Karstun koulun korjausvelka. Olen aika skeptinen korjausvelasta puhuttaessa:\nRakennuskannassa ja infrassa on korjausvelkaa eli korjausvajetta erittäin paljon. Arvioidaan, että rakennusten korjausvelka on jopa kymmenesosa koko rakennuskannan arvosta. Se on samaa luokkaa kuin valtion menot vuonna 2014. Korjausvelan määrä kertoo, paljonko rakennuksiin olisi pitänyt investoida, jotta ne olisivat käytön kannalta hyvässä kunnossa. Korjausvelka syntyy, kun ennakoivasta kunnossapidosta tingitään ja tehdään vain välttämättömiä, kiireellisiä korjauksia. Kunnossapito on siis vähäisempää kuin rakenteiden kuluminen. Korjausvelka, rapistuminen, ilmenee mm. kehnona sisäilmana ja rikkoontuvina vesijohtoina.\nLaadukas kiinteistönpito edellyttää panostuksia. Se kuitenkin kannattaa. Korjausvelan ehkäisy on aina halvempaa kuin jälkien korjaaminen.\nRapistuminen on valinta. Vastuu rakennuksen kunnosta on omistajilla. Korjausvelan hallintaan ja korjausten vauhdittamiseen tarvitaan kuitenkin julkisyhteisöjen esimerkkejä, taloudellisia kannustimia sekä informaatio- ja säädösohjausta.\nKokouksen asialistan kohta Karstun alueen opetuksen järjestämisestä\nOhessa Länsi-Uusimaan artikkeli aiheesta.\nKeskusta haluaa pysäyttää lähikoulujen lakkauttamisen\nVaikka puoluepolitiikka on pysynyt poissa blogistani tähän asti, on tämä linjaus sellainen, josta olen iloinen.\nPosted byLotta Paakkunainen 15 joulukuun, 2017 15 joulukuun, 2017 Posted inalueellinen tasa-arvo, koulu, Kunta, Lapset ja nuoret, lähidemokratiaAvainsanat:avoimuus, karstu, kaverit, koulujen lakkautus, koulut, lapset, lähikoulu, logistiikka, opetuksen järjestäminen, päätöksenteko, päätös, turvallisuusLeave a comment on Karstun alueen opetuksen järjestämisestä\nKaupunginhallituksen kokouksessa esitys uudelleenvalmisteluun\nAluevaltuusto valitsi ensimmäisen hyvinvointialuejohtajan\nVauhti- ja valtuustoviikko\nLiity 1 310 muun seuraajan joukkoon\nÄlä huoli äiti. Kyllä sä muistat surra\nKirjoittajavieras-kolumni Länsi-Uusimaa 2.7.2022: Emme saa turtua\nNaisten steriloinnista Suomessa ja puolison lupa\nKaupunginhallituksen 20.6 kokouksessa kiivastakin keskustelua\nVastenmielistä ja sopimatonta\nRyhmäpuheenvuoro 2021 henkilöstökertomuksesta\nSopivaa tekemistä tälle päivälle.\nKirjoitin Länsi-Uusimaan kolumnin siitä ettemme saisi unohtaa Venäjän hyökkäyssotaa Ukrainaan emmekä varsinkaan uhreja. On tärkeää pysyä ajantasalla, emme voi unohtaa, emmekä turtua. Sota ei katoa mihinkään, emmekä me sitä saa unohtaa. Ukraina tarvitsee meitä, meidän huomiotamme ja me tarvitsemme Ukrainaa.\nKalenterista näet, missä Lotta on tavoitettavissa


Tuulipuiston osayleiskaava 2012\nluonti: 2.10.2012, Viimeisin muutos: 6.2.2018\nTehtävä oli selvittää Tetrituuli Oy:n tuulivoimapuiston muinaisjäännökset. Inventoija keskittyi alueille, joille oikeasti on tarkoitus rakentaa tieverkkoa ja viisi tuulivoimalaa. Hankealueelta ei aiemmin tunnettu muinaisjäännöksiä.\nHankealueella todettiin kaksi painannetta ja kaksi kuoppajäännöstä, jotka lienevät myöhäisemmiltä ajoilta. Suunnittelualueen pohjoispuolella/pohjoispuolelta havaittiin noin 50 kaskiröykkiötä.\nRahoittaja/tilaaja: Tetrituuli Oy\nRaportti: Muinaisjäännösselvitys. Niittysmäki-Konkanmäki tuulipuiston osayleiskaava.\nTekijä: Samuel Vaeeckhout\nLautkangas, työ- ja valmistuspaikat\nMuinaisjäännösselvitys, Niittysmäki - Konkanmäki tuulipuiston osayleiskaava Inventointi 2012


Hopeaa betonilla! Minigolf on vaan parasta :) - 24 and Let's Lift It!\nHuikea Tampereen betoni SM-kisa eli minigolfin eli ratagolfin kisaviikonloppu on onnellisesti takana. Lähdin tähän kisaan paljon pienemmin tavoittein kuin Vaasassa järjestettyyn huoparatojen kisaan, vaan kuinkas sitten kävikään.\nLöysin viisasten kiven tai ainakin mukavan ajatuksen siihen, miten saan kisajännityksen helpottamaan. Kyllä minä ensimmäisellä kierroksella taas melkein menin kankeaksi kauhusta ja selvisin siitä kaatumalla neljännelle radalle astuessa polveni puhki. HUH. Se oli varsinaisen kisan ensimmäinen katastrofi vaan ei viimeinen. Rata oli märkä, siinä oli roskia päällä ja kun astuin, niin viuuuh vaan, meni jalat alta.\nPolvi meni puhki, mutta kun siitä tokenin pystyyn, niin löin saunan ykkösellä.\nTuossa alla se sauna muuten näkyy oikealla varjossa. Vasemmalla taitaa Pyry olla lyömässä simpukkaa. Toivottavasti tuli piikki…\nMutta hei nyt vähän muistikuvia alusta lähtien.\nSaavuin Tampereen ratagolf alueelle torstaina joskus viiden maissa muistaakseni. Radoilla oli paljon vielä yleisöpelaajia ja näkyi siellä viikonlopun kisaajiakin jo monelta paikkakunnalta, botnialtakin muutama autolastillinen. Sekaan sopi jotenkin ja lähdettiin hiljalleen käymään ratoja ja niihin sopivia palloja läpi. Pallolaukusta löytyi tulostetut nuotit, joilla pääsi vähän jyvälle siitä mitä milläkin radalla piti tehdä.\nSe ensimmäisen illan kolmisen tuntia teki harvinaisen selväksi, että omilla palloilla ei pärjää. Radat vaati juuri sopivia palloja, koska esimerkiksi puolikulma, järkäleet, kaksoisvelodromi, sauna ja useampi muu tuotti suunnatonta tuskaa. Onneksi löytyi jo jokunen lainapallo ja tiedossa oli, että oman seuran palloja oli tulossa paikalle perjantaina. Tämä ON välineurheilua parhaimmillaan ja pahimmillaan.\nPerjantaina tie vei treenaamaan heti, kun löytyi kyyti pelipaikalle. Lyönnit alkoi siellä täällä radoilla löytyä kohdalleen ja aurinko paistoi armottomasti. Perjantaina onneksi radat oli suljettu yleisöpelaajilta eli ruuhkaa tekivät vaan kisapelaajat. Hyvin siinä sai treenattua, kun vähän pomppi sinne radalle missä milloinkin oli tilaa.\nIltapäivällä saapui taas oman seuran edustajia niiden pallojen ja moukarihäkissä tarvittavan mailan kanssa. Se Mansen maila oli muuten aiheuttanut super järkytyksen torstaina! Maila oli niin pitkä, etten pystynyt mitenkään lyömään sillä ja se lyöntialustana toiminut tiiliskivi ja kumitutti ei minulle toiminut ollenkaan. Maila niistä tosin oli se elintärkeämpi parannus torstaille ja aivan erityinen toivonkipinä alkoi heräämään.\nHei torstain pitkä treenaaminen antoi tosiaan olotilan, että tässähän voisi olla valmis kisaamaan! Tai ainakin yrittämään. Torstain jälkeen oli joka radalle tiedossa, että mitä palloa käytetään ja epäselvyyttä jäi vain siitä, että miten lainailurumba kisan aikana järjestyisi.\nSitten tuli se kisa-aamu…\nSeuran kisapallot olikin hotellilla niin, että aamutreeniin en päässyt kokeilemaan lainkaan edellispäivänä löytyneitä palloja. Se olisi ollut todella tärkeää, koska uudet pallot toi aivan uudet vauhdit jne. Paniikki meinasi iskeä, mutta palasin kolmoiskukkulassa samaan palloon mistä oli lähdetty ja tulihan ne muut pallot paikalle ennen kuin oli oma aika startata. Annoin kyllä kisassa muutaman lyönnin tasoitusta, kun ne tärkeät radat jäi aamutreenissä muistuttelematta, mutta hengissä niistäkin selvisi.\n9.20 oli startti Astan kanssa. Ensimmäinen rata 2, toinen rata 1, kolmas rata 2,… Tasapaksusti lähti liikkeelle ja saunan lähestyessä neljäntenä ratana alkoi jännittää. Nytko se kisakauhu iski?!\nAstuin lyöntipaikalle ja viuuuuh… jalat alta. Jestas. Polvi meni puhki, mutta kisajännitys hävisi sen sileän tien ja neloseen tuli piikki. Polven puhkeamisen arvoinen suoritus. Ja täytyy sanoa, että saunaa en sen jälkeen pelännyt millään kierroksella, joskin tarkistin aika hyvin, ettei lyöntialusta ollut aivan roskainen ja märkä, kuten ensimmäisellä kerralla.\nSiitä tuli vaisuhko kierros kahdella kolmosella ja yhdellä nelosella eli 37. Ei kun eteenpäin. Toinen kierros oli jo todella kuuma, siitä piti aurinko huolen – 36. Päivän kolmas kierros oli jo aika kivaa menoa – 32. Koko ajan oppi lisää.\nToiseen päivään lähdin liikkeelle kolmannelta sijalta eli olin loistavasti kärkiryhmän ensimmäisenä lyöjänä. Jes! Tuntui hyvältä, että tiesin heti, että käännetty järjestys antoi minulle “lempilyöntipaikan” kahdeksi kierrokseksi. Enkä toisaalta ollut kuin yhden pisteen toisesta sijasta ja kaksi pistettä ensimmäisestä jäljessä.\nHuippu fiilis antoi mahtavan alun sunnuntaille: 1, 1, 1, 2, 1, 2, 1. Jopa moukarihäkissä tuli piikki ja sitten alkoi sade. Huokaus. Tulivuoressa se varsinaisesti alkoi ja sade jotenkin sekoitti ajatukseni ja puttasin ohi – 3. Sitä seuraavassa kulmassa lyön vallin kautta ja sade sotki pallon toiminnan. Se kopsahti oikealle, mitä ei ollut tapahtunut koskaan ennen. Toisella sain sentään niukin naukin läpi ja Pitkän putin jälkeen se oli 3. Kolmoiskukkulaan 2 ja silloin peli keskeytettiin.\nOnneksi se keskeytettiin, koska muuten olisi voinut käydä hullusti. Tuli toivottomuus noista kolmosista, mutta eipä hätää. Tauon jälkeen lyönti taas irtosi joten kuten: 1, 2, 2, 2, 2, 1, 1, 1. Okei paremmin kuin joten kuten.\n29 oli käsittämätön kierrostulos. Wau. Olen häkeltynyt. Ja jestas kuinka kova paikka oli lyödä se viimeinen rata. Jouduin astumaan pois lyöntipaikalta välillä, että sain itseni kasaan ja lyötyä sen piikillä. En katsonut etukäteen mitä oli tulossa tulokseksi, mutta tiesinhän minä, että peli vaan rullasi eteenpäin ja kaikki onnistui silloin kun piti.\nSeuraava kierros oli vaikean tasapaksu 34. Olisi voinut tulla paljon pahempikin, mutta sain sittenkin pidettyä sen kasassa terassin vitosta lukuunottamatta.\nViimeinen kierros olikin sitten jännä.\nMirva neljä pistettä minua edellä ja Greta neljä pistettä takana. Siitä lähdettiin ja löin jännittäen, mutta samalla nauttien 1, 2, 1, 1, 1. Mutta ennen hyppyriä mailan kumi irtosi. KÄÄK!\nPainoin kumin kiinni, mutta pää ei kestänyt tietoa siitä, että se oli irrallaan. Siispä löin hyppyriin 5. Mirva sai takuulla huokaista helpotuksesta ja minä mietin, että tähänkö se tyssäsi.\nHelp! Apuva! Ja onneksi Kjelliltä löytyi pikaliimaa. Juu, lupaan, että tästä eteenpäin oma liima on aina mukana. Siis Kjell vannotti lupaamaan kisan jälkeen ja uhkasi liimata minulta sormet kiinni toisiinsa, jos en hommaa sitä liimaa jo tiistaiksi.\nMoukarihäkissä vielä jalat tutisi, mutta löin 2 ja siinä samalla maila ehti kuivua ja PELI voi jatkua.\n2, 2, 2, 1, 1, 2, 2, 2, 2. Hei eihän minun tarvinnut kuin pelata rauhallista peliä ja lopussa pitää kädet korvilla, etten kuullut tilannetiedotusta yleisön puolelta. Toiseksi viimeisessä radassa en edes yrittänyt ykköstä vaan löin varmasti läpi – 2. Hymyilytti aina välillä pahuksen paljon.\nViimeisessä radassa jalat tutisi ja piti vetää henkeä kerran jos toisenkin, mutta piikki. Eihän se ollut ollenkaan niin rankka tilanne kuin silloin ennätyskierroksella.\nHei minullahan on kisahermoja. Nyt se on todistettu ja minäpä tiedän millä se kisajännitys pidetään aisoissa.\nAina ei tarvitse kaatua ja puhkaista polvea (onneksi ei pelihousut sentään revenneet). Riittää, että tietää mitä tekee. Kun osaa ja tietää, niin ei ole olemassa syytä jännitykseen. Ainakaan se jännitys ei silloin voi vetää kokovartalokipsiin.\nEiköhän minun kesäkauteni ala olla tässä ja siirryn virallisesti fyysisemmän liikunnan pariin. Vöyrillä vielä pelaan, mutta voi olla, että paikallisia kisoja lukuunottamatta jatkan sitten Raholassa talvikautta eterniitillä. Mutta jäipä hyvä maku ja hinku lyödä ensi vuonna paremmin.\nTältä siis näyttää kesäloman saldo ja olen kyllä tyytyväinen. Siinä missä huopa SM-kisassa pää ei kestänyt, niin nyt ei oikeastaan ollut sitä ongelmaa ollenkaan.\nNiin siis tuossa vasemmalta lähtien huopakisojen joukkuekulta ja henkilökohtainen pronssi. Seuraavana betonin joukkuekulta ja henkilökohtainen hopea. Tämä hopea ei ole häpeä vaan huikea saavutus!\nKiitokset Harrille aivan mahtavasta coachauksesta, koska yksin kukaan ei olisi tähän pystynyt. Vasta vuosi on kulunut siitä, kun otin ensimmäisen kerran minigolfmailan käteeni. Ilman palloja, neuvoja ja huopapelaamiseen keskittymistä noita mitaleja ei olisi, vaikkahan sitten lähtötilanne olikin se, että osasin luonnostani lyödä suoraan. Aika kun on äärimmäisen rajallinen luonnonvara, niin se on käytettävä hyvin.\nThis entry was posted on Monday, July 29th, 2013 at 3:37 pm\tand is filed under 24, ratagolf_minigolf. You can follow any responses to this entry through the RSS 2.0 feed. You can leave a response, or trackback from your own site.\n← Pitäisikö jo jännittää? Minigolfin betoni SM-kisat viikonloppuna…\nJoogaa joka päivä minigolfviikonlopun ajan →\n7 Responses to “Hopeaa betonilla! Minigolf on vaan parasta :)”\nOnnittelut – mahtava suoritus\nOnnittelut! Tosi hienoa! Vaikken juuri mitään noista luvuista ja selostuksesta ymmärräkään\nHih, ei niistä tietysti ymmärrä, mutta omassa päässä ne kierrokset ja yksittäiset jutut muistaa yllättävän hyvin. Ja varsinkin nyt, kun on mrs.fi tulossivustolta tutkinut, niin tajusin miten harva tuollaisen alle 30 lyönnin kierroksen teki. Moni tietysti oli tasaisemmin 30 paikkeilla, mutta silti. Olen tooooodella tyytyväinen.\nHienoa. Onnea vielä rautaisesta (ts. hopeaisesta) suorituksesta!\n[...] Suomeenkin. Kävin kisaamassa Turussa, Pietarsaaressa ja sitten tietenkin Vaasan huopa SM-kisat ja Tampereen betoni SM-kisat. Mitalien määrää en voi oikein [...]\n[...] hyvin samalla tavalla kuin viime vuonna voittaessani E3 luokan Raholan eterniitillä ja varmaan hopea SM betonikisassa kuuluu samaan kategoriaan. Tänään nimittäin voitin Lotlaxissa naisten sarjan, mutta en ihan [...]


ongelma postituslistaan liittyen\nJune 2007 edited January 1970 in Yhdistysasiat\nKukas meillä hoitaa tuota postituslistaa? Tällaisen henkilön apua tarvittaisiin, ellei joku muu sitten osaa myös neuvoa.\nMulle tulee kurryn postituslistan viestejä, vaikka yahoo toteaa mun käyttäjätilistä, että "This Yahoo! Account Has Been Deactivated".\nEli he väittävät käyttäjätiliä tuhotuksi, mutta mailia tulee. Ongelmaa tuottaapi se, etten voi säätää olematonta käyttäjätiliäni.\nEn jaksaisi alkaa käynnistämään sähköpostiliikennettä yahoon tyyppien kanssa tästä, joten ajattelin, että mut voisi kai potkia listalta, jotta voisin liittyä toisella tunnuksella sinne. Toimiskohan se? Tää tuntuis kivuttomimmalta toimintatavalta, ainakin mun logiikalla. Toisen yahoon käyttäjätunnuksen ehdin jo luomaan, kun tarvitsin toimivaa sellaista.\nJuups, voin potkia pihalle, löytyy ylläpidon tunnarit tuonne (vaikka Kauhanen tuota kai varsinaisesti ylläpitää). Pistä yv:nä tai ihraukki(a)gmail.com nimi jonka haluat pois tuolta listasta.\nJune 2007 ihra


Milja Kaunisto – Luxus – Kirjavarkaan tunnustuksia\n”Ranska tulisi muuttumaan, totesin mielessäni, voi, kuinka se muuttuisi! Kulttuurin, luksuksen, uskonnon ja tieteen, noiden yläluokan hapatusten, saasta häviäisi. Tilalle syntyisi uusi Ranska, Rousseaun kuvailema, sellainen, jonka ihmiset ovat puhtaita ja jaloja, niin kuin ihminen on luonnontilassaan, ilman alistajaa.”\nMilja Kauniston historiallinen romaani Luxus on kertomus siitä, kuinka ylhäinen ja alhainen kohtaavat Ranskan vallankumouksessa. Vallankumous mittaa raa’asti halua selviytyä ja halua luopua välittämättä siitä, onko selviytyjällä luovutettavanaan omaisuuden arvosta koruja, ammatti vai pelkkä kunnia. Siellä missä on halua, on myös häpeää ja missä on häpeää on valtaa.\nPurppuragiljotiini-sarjan avausosa saattaa yhteen kolme henkilöä, jotka eivät olisi ilman vallankumousta huomioineet toistensa olemassaoloa. Ensimmäinen heistä on orpo pyövelinkisälli Isidore Borealis, kaunopuheinen, sivistynyt ja idealistinen mies, joka on asemansa tähden tuomittu elämään yhteiskunnan laitamilla. Toinen on nuoruuden hairahduksen ikuisesti tahraama Sancerren kreivitär Marie-Constance de Lyonne de Boucard ja kolmas irstas ja skandaalinkäryinen takinkääntäjä, kirjailija markiisi de Sade.\n1700-luvun lopun Ranskaan sukelletaan ensimmäiseksi Isidoren matkassa. Hän on kolmikosta filosofisin ja pohtii niin pyövelin ammattiin liittyviä moraalisia kysymyksiä (jotka tulivat hienosti esiin vähän aikaa sitten lukemassani Anneli Kannon Pyövelissä) kuin ihanteellista valtiomuotoa. Enemmän kuin hänen idealismiaan Luxus keskittyy kuvailemaan Marie-Constancen pudotusta linnoista, hyveistä ja kauniista vaatteista raunioihin, nälkään ja hirsipuuhun. Maallisen omaisuuden lisäksi hänen paikkansa maailmasta katoaa:\n”Olenko enää Marie-Constance de Lyonne de Boucard, vai olenko vain Marie Lyonne? Kuka hän on, tämä Marie Lyonne? Hänellä ei ole edes lapsia, joita opastaa ritarihyveissä, niin kuin meitä on opastettu. Kertaan asemamme velvoituksia mielessäni, mutta muistan sitten, että asemaamme ei enää ole. Tarkoittaako se siis, että velvoitukseni ovat lakanneet olemasta?”\nIsidoreen ja Marieen verrattuna markiisi de Sade on mukana juonessa vain vähän aikaa, mutta hänen selviytyjän vaistonsa, avoimuutensa paheille ja intonsa lankeemukseen ovat kolmikon ainoa toivo selvitä vallankumouksesta. Pilkkalaulut raikuvat, palatsit roihuavat liekeissä ja päitä putoilee: vallankumouksen Pariisi vaatii veriuhrinsa.\nLuxusta lukiessani tulin jälleen miettineeksi sitä, kuinka erilaista on lukea historian oppikirjaa ja historiallista romaania. Oppikirjoissa Ranskan vallankukous on sarja tärkeiden tapahtumien päivämääriä, jotka tuntuvat helposti seuraavan toisiaan välttämättä. Näin tapahtui ja se oli ainoa tapa tapahtua, lähes ennustettava jatkumo. Luxus kertoo kuitenkin jotain aivan muuta: epävarmuutta, kaaosta, käsistä riistäytymistä. Vallankumous on hurrikaani, joka pyyhkäisee tieltään niin ihmisten yksityisen kuin julkisen elämän, uskonnon, arvot, ystävät, ammatin, minuuden.\nRanskan vallankumous on traagisuudessaan kiehtova aikakausi, mikä sai minut sijoittamaan Luxuksen yhdeksi tämän vuoden odotetuimmista uutuuksista. Kauniston ronski ja kaunistelematon tapa kuvata vallankumousta ansaitsee kiittelyä. Se ei sorru selittelemään vaan luottaa lukijaan. Eri yhteiskuntaluokista tulevat hahmot valottavat kukin suuntaansa kumouksen kulkua ja vaikutuksia.\nLuxus on sekä viihdyttävä että historiallisesti avartava lukukokemus, jota luin mielelläni 550 sivun edestä. Aion lukea myös seuraavat osat.\nOletko lukenut tämän vuoden uutuuskirjoja? Mitä olet pitänyt?\nPosted in: 1700-luku, Eurooppa | Avainsanat: historiallinen fiktio, kotimainen, romaani, selviytymistarina, valta, väkivalta, ystävyys\nKirjojen hallitsija Tag


Human Side Oy - Ritva-Liisa Niskanen\nKilpailuetu on ihmisissä\nInnostamme yritysten avainhenkilöitä kehittymään käytännönläheisesti ja tuloksellisesti. Human Siden palveluihin kuuluvat johdon valmennukset, koulutukset esihenkilöille ja HR-palvelut.\nHalu ja kyky aikaansaada kestäviä tuloksia\nAutan yritysten avainhenkilöitä kehittymään käytännönläheisesti ja tuloksellisesti. Human Siden palveluihin kuuluvat johdon valmennukset, koulutukset esihenkilöille ja HR-palvelut.\nMinulla on pitkä ja monipuolinen kokemus erilaisista johto-, esimies- ja asiantuntijatehtävistä. Olen toiminut myös pörssiyrityksen johtoryhmässä. Yrittäjänä olen ollut joulukuusta 2009 lähtien. Lue esittelyni.\n"Johtoryhmätyöskentelymme on nyt aktiivisempaa ja systemaattisempaa. Oman vastuualueensa lisäksi johtoryhmän jäsenet ovat aktiivisesti kehittämässä koko yrityksen toimintaa."\n"Koulutuksen positiiviset tulokset edesauttavat yritystämme kehittymään entistä kilpailukykyisemmäksi kansainvälisillä markkinoilla. Suosittelen Ritva-Liisan koulutuksia myös muille yrityksille, jotka haluavat tehostaa johtamistaan."\nHaluatko tietää miten johtoryhmät toimivat vuonna 2021?\nKysyimme toimitusjohtajilta, miten heidän johtoryhmänsä toimivat. Halusimme selvittää, ovatko suomalaisten pk-yritysten johtoryhmät aitoja tiimejä vai vain ryhmä johtajia. Lue lisää ja lataa kattava selvitys!\nToimitusjohtajalla ja johtoryhmällä on iso vaikutus siihen, miten organisaatio menestyy.\nYhä useampi johtaja käyttää henkilökohtaista coachingia oman ja organisaationsa kehittymisen tukena. Coach tukee, innostaa ja haastaa asiakasta löytämään kulloiseenkin tilanteeseen parhaiten sopivat ajattelu- ja toimintatavat.\nJohtamiskäytäntöjä sekä ihmisten välistä yhteistyötä ja vuorovaikutusta kehittämällä johtoryhmä rakentuu johtoryhmävalmennuksessa entistä toimivammaksi.\nEsihenkilönä menestyminen edellyttää halua ja osaamista tukea toisten kehittymistä ja onnistumista.\nHS Sertifioitu esimies™ koulutuksessa kehityt esihenkilönä ja kartutat työssäsi tarvittavaa osaamista. Palveluihimme kuuluu myös asiakasyrityksen tarpeisiin räätälöity koulutus. Erityisen suosittuja koulutusaiheita ovat valmentava johtaminen, palautteen antaminen, työlainsäädäntö ja muutoksen johtaminen.\nOma Valmentajan™ kanssa esihenkilö voi keskittyä juuri niihin asioihin, jotka ovat keskeisiä hänen onnistumiselle omassa työtehtävässä.\nHR-käytännöt ja toimintatavat on hyvä miettiä huolellisesti ja kirjata jo yrityksen alkutaipaleella. Niiden muuttaminen myöhemmin voi olla työlästä. Liiketoimintalähtöinen HR ja henkilöstökäytäntöjen selkeys tukevat yrityksen kasvua.\n© Human Side Oy 2022 - Tietosuojaseloste - Evästeet


HJK - HIFK 12.9.2017 | Vihje | Stadin derby\nHJK – HIFK 12.9.2017, klo 18.30: ”Panokset tasapelille Stadin derbyssä”\nPanokset on syytä iskeä tasapelille Stadin derbyssä HJK – HIFK 12.9.2017, ohjeistaa Statarea. Vihjaajan mukaan ComeOn!:n tarjoama 6,10 on Pitkävedossa ristille hyvä kerroin, sillä yli 4,76-kertoimet ovat sille pelattavia.\nHJK:lle olisi pitänyt saada vähintään 1,39-kerroin, mutta suurin tarjottu on Betwayn 1,25. HIFK:lle olisi pitänyt saada ainakin 14,29-kerroin, mutta paras on NordicBetin 14,00.\nUNIBET 1,22 5,80 12,00\nNORDICBET 1,21 6,00 14,00\nBETSAFE 1,19 5,90 13,50\nCOMEON! 1,23 6,10 12,75\nBETSSON 1,20 5,95 13,50\nBET365 1,22 6,00 12,00\nBETWAY 1,25 5,50 10,00\nStadin derby 2017 ollut vaikea HIFK:lle\nStadin derby on pelattu tällä kaudella kolme kertaa. Ensin HJK voitti HIFK:n Suomen Cupissa 4-0, minkä jälkeen seurat ovat kohdanneet kahdesti Veikkausliigassa. Ensimmäinen liigakohtaaminen päättyi maalittomana ja toinen HJK:n 2-0-voittoon.\nHIFK ei ole siis saanut vielä yhtään maalia HJK:n verkkoon tämän kauden paikallispeleissä. Sen lisäksi siltä on ajettu molemmissa tappioissa pelaaja ulos kentältä.\nSilti tulokset eivät ole pidemmältä ajalta lainkaan huonoja HIFK:n kannalta.\nVuodesta 2015 lähtien HJK ja HIFK ovat kohdanneet toisensa 11 kertaa. Niistä neljä on päättynyt HJK:n voittoon, joista siis kaksi on tullut tällä kaudella. HIFK voitti viime kaudella yhden kohtaamisen ja peräti kuusi kertaa peli on päättynyt tasan.\nHJK on pääsääntöisesti ollut Veikkausliigan kärkikahinoissa ja HIFK häntäpäässä, joten tulosten olisi voinut uskoa menevän selvästi selkeämmin Klubin eduksi. HIFK innostuu näemmä taistelemaan näissä peleissä poikkeuksellisen kiivaasti.\nHJK kärjessä, HIFK putoamistaistossa\nTälläkin kaudella HJK kamppailee Veikkausliigan mestaruudesta. Parina viime kautena mestaruus on mennyt kilpailijoille, mutta tällä hetkellä sen johto FC Lahteen ja Ilvekseen on jo 13 pisteen mittainen, minkä lisäksi sillä on peli rästissä niihin verrattuna.\nHIFK on toiseksi viimeisenä. Ero sarjajumbo JJK:hon on kolme pistettä ja eteenpäin PS Kemiin yhdeksän pistettä. HIFK:lla on myös ottelu rästissä niihin suhteessa. Hyvällä tuloksella se repisi eroa suoran putoajan paikkaan.\nSeuran maalintekovaikeudet ovat näkyneet muuallakin kuin Stadin derbyssä. HIFK on tehnyt vain 0,92 maalia ottelua kohti, mikä on vähiten koko sarjassa. Omissakin on soinut 1,56 kertaa per matsi.\nHJK on puolestaan päästänyt ainoastaan 0,40 maalia ottelua kohti. Klubin 2,28 tehtyä maalia per peli on puolestaan todella selvällä marginaalilla parhaiten koko sarjassa.\nHJK on pitänyt seitsemässä viime pelissään kuudesti oman maalin puhtaana.\nViisi otteluista päättyi voittoihin yhteismaalein 16-0 ja yksi maalittomaan tasapeliin. RoPS:lle se hävisi kotipelinsä 0-1.\nHIFK:lla on viidestä viime pelistä kaksi voittoa, kaksi tappiota ja yksi maaliton tasapeli.\nJoukkueet: HIFK, HJK


Malleja ohjelmaksi - evl.fi\nYö kirkossa voi pituudeltaan vaihdella toteuttamisajasta ja -paikasta riippuen. Malleista löytyy ehdotus 24 tunnin ja 16 tunnin ohjelmiin.\n24 tunnin ohjelmaehdotus teemalla 12 -vuotiaat kirkossa (Muokattu Hollolan seurakunnan mallista)\nHollolan seurakunnassa Yö kirkossa on 12 -vuotiaiden eritysjuttu. Muut eivät sinne saa kutsua. Ohjelmaehdotuksen punaisena lankana kulkee Raamatun kertomus Jeesus 12 -vuotiaana temppelissä (Luuk 2:41-52). Kertomukseen liittyvät kohdat on otsikoitu tunnuksella 12 -vuotiaat kirkossa. Teema toimii erityisesti silloin, jos Yö kirkossa profiloidaan noin 11-14 -vuotiaiden ikähaitariin.\nKlo 12.00 12 -vuotiaat kirkossa: Kertomukseen (Luuk 2:41-52), osallistujiin ja kirkkoon tutustuminen esim. kirkkopelin muodossa\nKlo 13.00 Kirkon torni ja/tai hautausmaa retki\nKlo 14.00 Välipala, esim. leipiä + trangialla tehdyt mehut ulkona\nKlo 15.00 12 -vuotiaat kirkossa: pappi kyselypenkissä. 12-vuotiaat kysyvät -pappi vastaa.\nKlo 16.00 Valoa pimeään: Oman lyhdyn, tuikkualustan tai kynttilän askartelu\nklo 18.00 12 -vuotiaat kirkossa: Ehtookellot ja messuvalmistelu\nklo 19.30 Pimeän leikki: Lamppupiilosta, tuikkua tms. kirkossa tai ulkona\nKlo 20.30 Iltaohjelma (sketsejä, leikkejä, lauluja jne.)\nKlo 21.30 Iltapala + pesut\nKlo 22.30 Iltahartaus\nHiljaisuus sovittuun aikaan\nKlo 8.00 Herätys, hampaiden pesu ja omien tavaroiden kokoaminen\nKlo 9.00 12 -vuotiaat kirkossa: Messunharjoittelu\nKlo 10.00 12 -vuotiaat kirkossa: Messu. Vanhemmat katselevat, varhaisnuori toimii.\nklo 11.00 Kirkkomehut – ja kahvit tai lounas yhdessä vanhempien kanssa\nKlo 12.00 Kotiinlähtö\n16 tunnin ohjelmaehdotus (muokattu Tapiolan seurakunnan mallista)\nTapiolan seurakunnassa Yö kirkossa sijoittuu Pyhäinpäivän viikonloppuun ja sen teema nousee sen sanomasta: Jeesus voitti pimeyden vallat. Kristityt uskovat kuoleman jälkeiseen elämään Jumalan yhteydessä. Jos lauantai on pyhäpäivä, voi Yö kirkossa alkaa perjantai-iltana.\nPerjantai tai lauantai\nKlo 18.00 Ehtookellot, tutustuminen, illan kulku ja majoittuminen.\nklo 18.30 Kirkkoon ja hautausmaahan tutustuminen\nLeikkejä tai askartelu (esim. oma kynttilä tai tuikkualusta)\nKlo 20.00 Messuvalmistelu\nKlo 21.00 Fikkaripiilosta kirkossa\nKlo 22.00 Iltapala + pesut\nKlo 23.00 Iltahartaus\nHiljaisuus klo 24 mennessä\nKlo 9.00 Messunharjoittelu\nKlo 10.00 Messu


https://www.erikoispuu.fi/product/475/pitka-hellma-sukkaplokki-s-pohje475Pitkä HellMA-sukkaplokki, S-pohje42.95EURInStock
 Vihdoin saatavilla kotimaiset, puiset sukkaplokit!

Tämä sukkaplokki on S-pohkeella eli kapealle pohkeelle sopiva malli. Sukkaplokkeja on myös lyhyempänä versiona, sekä keskivertopohkeelle (M-pohje) että runsaammallekin pohkeelle (L-pohje). Sukkaplokit myydään pareittain.

Kun haluat tasoittaa neulejälkeäsi tai kun neulot pitsi-/ tai palmikkosukkia, joissa kuvio pomppaa kunnolla näkyviin vasta pingotettaessa, niin tämä on helpoin ja kätevin tapa. Myös kirjoneule tasoittuu ihmeesti pingotettaessa.

Parhaan lopputuloksen saat, kun laitat sukat likoamaan kädenlämpöiseen veteen 30-60 minuutiksi. Voit halutessasi lisätä veden sekaan hiukan villanhoitoainetta. Sen jälkeen puristele (älä kierrä!) enimmät vedet pois ja kuivaa sitten vielä vähän pyyhkeen välissä. Sitten asettele sukat nätisti (huomioi esim. kuviot) plokkien päälle ja ripusta kuivumaan. Parhaan tuloksen saat kun annat sukkien kuivua seuraavaan päivään.

Niinkuin verkkokaupan muutkin puutuotteet, nämäkin valmistetaan puuseppien toimesta Liperissä.
Sukkaplokkien valmistusmateriaali on 9mm paksuinen kotimainen koivuvaneri.

Tuote valmistetaan tilauksesta. Pintakäsittelystä johtuen aikaa kuluu useampi vuorokausi. Joitain hajakokoja saattaa löytyä varastosta. Jatkossa pyrimme pitämään yleisimpiä kokoja valmiina varastossa.

Haluatko jälleenmyyjäksi? Ota yhteyttä petri.parkkinen(ät)erikoispuu.fi
Hellmahttps://www.erikoispuu.fi/tuotekuvat/620x620/_SLR2828_lores_L.JPG/Sukkaplokit


Sisustustrendit 2016: Hyvästit tylsälle valkoiselle!\n26.01.2016 klo 11:17\nSisustustrendejä on yhtä monia kuin niiden ennustajiakin. Vuonna 2016 värit korostuvat entisestään.\nVihreä seinä raikastaa kodin. Musta-valkoiset materiaalit ovat yhä trendikkäitä. ETUOVI.COM/IDEAPARK\nTänä vuonna koti saa olla kuin viidakko: vihreä ja värikäs. Uskaliaat värit, materiaalit ja kuosit saavat näkyä ja sekoittua kodeissa. Viidakkoteemaa jatkavat myös suuret näyttävät viherkasvit kuten palmut. Nyt on muodikasta myös maalata seinä vihreällä. Tai ylipäätään tummalla värillä, kuten sinisellä, harmaalla tai ruskean eri sävyillä. Tummien seinien vastapainoksi tarjolla on myös hempeitä pastellivärejä kuten vaaleanpunaista.\nKukat kukkivat niin maljakoissa, seinillä kuin huonekaluissakin. Rohkea valitsee kukikkaan tapetin tai sohvan. Muille riittää kaunis asetelma kukkakuoseja sohvatyynyissä tai huonekasvien kuvia printattuna verhoihin.\nToisaalta luonnonmateriaalit pysyvät edelleen muodissa. Tänä vuonna rottinkikalusteet voi tuoda myös sisään - sillä niillä piristetään jopa olohuoneita. Mustaa ja valkoista näkyy edelleenkin. Ja metallit tuovat särmää sisustukseen. Tänä vuonna niissä korostuvat messinki ja maltilliset kullan sävyt.\nEtnisiä vaikutteita kodin sisustukseen haetaan Etelä-Amerikasta ja Aasiasta.\nAidot suuret kasvit tuovat kotiin viidakkomaista tunnelmaa. ETUOVI.COM/ANNIVAL INTERIOR\nKukat kukkivat tapeteissa ja luonnonläheiset materiaalit kuten rottinki näkyvät muun muassa huonekaluissa. ETUOVI.COM/VÄRISILMÄ\nUskalias maalaa kaikki seinät tummalla värillä. Syvät siniset sävyt ovat tänä vuonna trendikkäitä. ETUOVI.COM/ROOM 21\nMessinki ja kullta tuovat kotiin lämmintä säihkettä. Metallit toimivat hyvin lampuissa, tarjottimissa ja kynttilänjaloissa. ETUOVI.COM/TALOON.COM\nSisustus ottaa tänä vuonna entistä enemmän vaikutteita muotimaailmasta. ETUOVI.COM/SCANDINAVIAN DESIGN CENTER\nKodin ilme päivittyy nopeasti sohvatyynyillä. Tänä vuonna värit ja muodot saa surutta sekoittaa toisiinsa. ETUOVI.COM/ROOM 21\nKuvat ja tuotetiedot: Etuovi.com/Sisustus


Sotaelokuvan kulisseissa – MPK mukana Tuntemattoman sotilaan teossa - Reserviläinen\nEtusivu /\tUutiset /\tSotaelokuvan kulisseissa – MPK mukana Tuntemattoman sotilaan teossa\nSotaelokuvan kulisseissa – MPK mukana Tuntemattoman sotilaan teossa\nPahkajärven varusmiesten sauna oli iltaisin avustajien käytössä. Rony Hackman, Toni Astala, Rene Hokkanen ja Wilson Nuckols olivat hyvin tyytyväisiä kuvausviikkoon.\nOssi Hietala\tKouvola\n– Ilmoittautukaa pöydän ääressä, hakekaa puvustosta rooliasu ja vaihtakaa vaatteet! Meillä on jo kiire kuvauksiin!\nKomppanian kokoinen joukko pari-kolmekymppisiä miehiä vaihtoi siviiliasujaan jatkosodan aikaisiin asepukuihin. Valmiit sotilaat järjestyivät nelijonoihin noustakseen iäkkääseen linja-autoon.\nHektinen aamu Pahkajärvellä oli lähtölaukaus Aku Louhimiehen Tuntematon sotilas -elokuvan kuvausviikolle ja Maanpuolustuskoulutusyhdistyksen (MPK) avustajakurssille. MPK on kesän ja syksyn kuluessa tukenut elokuvan kuvauksia järjestämällä kaikkiaan kymmenen avustajakurssia, joiden tarkoituksena on ollut sotilastaitoisten avustajien tarjoaminen tuotantoyhtiölle.\nKuvauksiin on osallistunut yhteensä satoja avustajia MPK:n ja Veikkauksen kautta. MPK:n avustajakursseille osallistuneet ovat toimineet muun muassa muiden avustajien ryhmänjohtajina.\nKuvauspaikalla meille tarjoutui hetken hengähdystauolla mahdollisuus tutustua toisiimme. Johtamassani ryhmässä oli kahdeksan jäsentä, heistä viisi armeijan käyneitä. Joukkueesta löytyi niin reserviläisiä, varusmiehiä, lukioikäisiä nuoria kuin Puolustusvoimien henkilökuntaakin.\nHelsinkiläinen Wilson Nuckols kavereineen osallistui kurssille MPK:lta saamastaan sähköpostikutsusta innostuneena. Nyt kuvattava Tuntematon sotilas oli hänelle ensikosketus elokuvaproduktioihin.\n– Mahdollisuus päästä toimimaan jatkosodan aikaisessa varustuksessa innosti melkein eniten. Odotin myös näkeväni, miten elokuvan tuotanto toimii, Nuckols kertoo.\nRene Hokkanen osallistui Pahkajärvellä jo toiselle kuvausviikolleen. Haminassa järjestetylle ensimmäiselle kuvausviikolle hän päätti osallistua MPK:n nettisivuja selailtuaan.\n– Kertausharjoituksissa tuli jätkien kanssa puhetta MPK:n kursseista. Nämä avustajakurssit huomattuani olinkin jo ilmoittautunut. Nyt kuvauspäiviä on takana parikymmentä, nimetyn roolin saanut Hokkanen kertoo sähköpostissa muutamaa viikkoa myöhemmin.\nElokuvissa kohtauksia kuvataan monesti eri kuvakulmista ja eri hahmojen näkökulmista useita kertoja peräkkäin. Avustajien kannalta tämä tarkoittaa useimmiten saman toiminnan toistamista kerta toisensa jälkeen mahdollisimman tarkasti useiden kameroiden edessä. Lopulta useista otoista valitaan parhaiten onnistuneet. Toiminta alkaa ja päättyy ohjaajan käskystä alkaakseen kohta taas alusta:\n– Kiitos, alkupaikat!\nToisissa kohtauksissa erikoistehosteet edellyttävät kaiken onnistumista kerralla. Kerran pitkällä objektiivilla varustettu kamera poimi erään avustajan lähikuvaan kesken toiminnan. Kolmas apulaisohjaaja Timo Lahtinen kertoi jälkeenpäin, että kuvaan päätynyt avustaja oli katsonut juuri sillä hetkellä suoraan kameraan.\n– Saa nähdä, voidaanko sitä kuvaa käyttää.\n”Nyt on avustajilla hyvä meininki siellä takana!”\nAvustajien keskuuteen syntyi viikon kuluessa vahva ryhmähenki ja iloinen ilmapiiri. Nuckols kertoo, että uudet kaverit tuntuivat loppuviikosta jo vanhoilta ystäviltä. Hokkanen toteaa rankan tekemisen ja intistä tutun tiiviin yhdessäolon varmasti auttaneen yhteishengen kehittymistä.\n– Kun tekee muiden kanssa asioita, joita ei yleensä vapaa-aikana tehdä, sitä tutustuu aika hyvin taistelutovereihin. Oli kuin olisimme tunteneet jo kauemminkin, minkä varmaan huomasi jutuista, Hokkanen nauraa.\nMolemmat kehuvat kuvausviikkoa hienoksi kokemukseksi.\n– Olimme sateessa ja paahteessa, välillä suossa tai purossa, mutta hauskaa oli, Hokkanen kiittelee.


Epäily poliittisesta virkanimityksestä jäi harmittamaan Räsästä | KD-Lehti\nSeuraava Vaihtuuko koko Kristillisdemokraattien puheenjohtajisto? Edellinen Tuomas Enbuske blogissaan: ”Kristillisdemokraatit – Suomen feministisin puolue”\nEpäily poliittisesta virkanimityksestä jäi harmittamaan Räsästä\n3.6.2015 klo 19:21 Politiikka Samuli Rissanen\nPäivi Räsästä harmittaa julkisuuteen vähän väliä putkahtava virheellinen tieto. – En ole tehnyt poliittista virkanimitystä, Räsänen torjuu. Kuva sisäministerin työhuoneesta syksyltä 2011. (Kuva Samuli Rissanen)\nKristillisdemokraattien puheenjohtajuudesta luopuvaa Päivi Räsästä harmittaa joka kerta, kun mediassa väitetään hänen tehneen sisäministerinä poliittisen virkanimityksen. – Se on täysin väärä tieto, Räsänen muistuttaa.\nValtakunnan tiukkapipon maine ei ole rasittanut Kristillisdemokraattien puheenjohtaja Päivi Räsästä liikaa, sillä hän kokee tulleensa kohdelluksi oikeudenmukaisesti mediassa.\nRäsäsen mukaan hänellä on asiasta puhdas omatunto.\nAinut kismittämään jäänyt asia on epäily poliittisesta virkanimityksestä, joka liittyy sisäministeriön kansliapäälliköksi valitun Päivi Nergin nimitykseen. Nerg oli Kristillisdemokraattien eduskuntavaaliehdokas vuonna 2007.\nRäsäsen mukaan sitkeästi mediassa pulpahtava väite poliittisesta nimityksestä harmittaa jokaisella kerralla. Räsäsen mukaan hänellä on asiasta puhdas omatunto.\n– Se ei ollut poliittinen virkanimitys, vaan Nerg oli selvästi pätevin hakija johtajuuskokemuksensa ja ulkopuolisen arvioinninkin perusteella, Päivi Räsänen sanoo.\n– Tiedän, mitä poliittiset virkanimitykset ovat, sillä olen nähnyt niitä tapahtuvan. Itse en niitä ole kannattanut enkä kannata jatkossakaan.\nRäsänen muistuttaa myös, että kansliapäälliköksi nimitetty Nerg oli eronnut Kristillisdemokraateista jo kolmea vuotta aiemmin.\npuheenjohtajuudesta luopuva Päivi Räsänen


Voiko enää enempää paljastaa, Coco? - katso kuva povipommista! - Viihde - Ilta-Sanomat\nVoiko enää enempää paljastaa, Coco? - katso kuva povipommista!\nJulkaistu: 30.9.2012 15:19\nPovipommi Coco teki sen jälleen - vielä astetta härskimmin, jos vain mahdollista.\nRäppäri Ice-Thttp://www.iltasanomat.fi/haku/?search-term=Ice-T:n vaimo Cocohttp://www.iltasanomat.fi/haku/?search-term=Coco on innokas poseeraaja. Hän tykkää lisätä itsestään kovinkin viehkeitä ja paljastavia kuvia itsestään sosiaaliseen mediaan. Neitokainen ei paljoa häpeile piiloitella sulojaan - päinvastoin. Milloin näkyy muhkeat melonit tai uhkea peräsin. Tällä kertaa katsojilla oli onnena nähdä molemmat, kun Coco lisäsi itsestään sivuprofiilista otetun kuvan. Kuvassa ihmeellisiin naruvekotuksiin pukeutunut Coco peittää nänninsä käsillään eikä jätä turhia arvailujen varaan.\nKuvat muuttuvat hetki hetkeltä härskimmiksi, joten nyt odotetaan innolla - tai kauhulla - mitä seuraavaksi on luvassa.\nJos haluat nähdä lisää uhkeaa Cocoa, täältähttp://www.whosay.com/coco/photos/229808 löytyy.


Näillä ohjeilla kierrätät vanhat vaatteet ja kodintekstiilit - Suomen Tekstiili & Muoti\nSuomessa käytöstä poistetaan vuosittain noin 70 miljoonaa kiloa tekstiiliä. Monet pohtivat, mihin loppuun kuluneet tai tarpeettomiksi jääneet vaatteet ja kodintekstiilit voi toimittaa.\nSuomessa vanhoja vaatteita ja kodintekstiilejä vastaanottavat useat eri tahot, ja niiden toimintaperiaatteet vaihtelevat. Tekstiilituotteiden kohdalla niiden kunto ja käyttökohde määrittelevät, mikä on kullekin tuotteelle parhaiten soveltuva keräyskohde.\n1. Vaate on ehjä ja hyväkuntoinen: kirppikselle tai hyväntekeväisyysjärjestölle\n2. Tekstiili on rikkinäinen tai kulunut: kierrätystoimijalle tai vaateketjujen keräykseen\n3. Tekstiili on likainen, märkä tai homeinen: energia- tai sekajätteeseen\nNäillä ohjeilla vanhat vaatteet ja kodintekstiilit löytävän parhaan mahdollisen kohteen:\n1. Ehjät ja hyväkuntoiset tuotteet tulisi säilyttää mahdollisimman pitkään käytössä\nSuomessa kirpputorit ja verkossa toimivat vertaiskaupat ovat erittäin suosittuja. Niistä on tullut varteenotettavia vaatteiden ostospaikkoja. Myös useat hyväntekeväisyysjärjestöt vastaanottavat ehjiä ja puhtaita vaatteita.\nLinkkejä toimijoihin, jotka vastaanottavat ehjiä ja puhtaita tekstiilituotteita:\nHyväntekeväisyysjärjestöt, kuten esimerkiksi Punainen risti, UFF, Fida ja Pelastusarmeija\n2. Rikkinäiset ja kulahtaneet tekstiilit voi toimittaa poistotekstiilien keräykseen\nTekstiilijätteen erilliskeräys on tulossa EU-alueella pakolliseksi vuonna 2025. Jotkut toimijat kuitenkin vastaanottavat kaikki käytöstä poistuvat tekstiilit jo nyt. He huolehtivat kuluttajan puolesta tekstiilien lajittelusta – ohjaavat hyväkuntoiset tuotteet uudelleenkäyttöön ja käyttökelvottomat kierrätettäväksi muiden tuotteiden raaka-aineena.\nLinkkejä vaatteita ja kodintekstiilejä vastaanottaviin ja materiaalia hyödyntäviin toimijoihin:\nTekstiilien kierrätykseen ja second hand -myyntiin erikoistunut Recci\nTampereella toimiva Nextiili-tekstiilikierrätyspaja, Forssassa toimiva Tex Vex -paja ja Imatralla toimiva Partex-paja\nUseat vaateketjut vastaanottavat vanhoja vaatteita ja kodintekstiilejä myymälöissään. Tarkista ketjukohtaiset ohjeet ennen tekstiilien toimittamista.\n3. Märät, homeiset ja likaiset tekstiilit sekä alusvaatteet kuuluvat energia- tai sekajätteeseen\nMärät, homeiset ja likaiset tekstiilit kuuluvat energiajätteeseen tai sekajätteeseen, josta ne ohjautuvat energiana hyödynnettäväksi. Myös alusvaatteet, rikkinäiset sukat ja sukkahousut kuuluvat sekajätteeseen.\nOikein huollettu vaate kestää käytössä ja on ekologinen - katso vinkit tekstiilihuoltoon!


Ei syö mitään öljyä.\nTyhjänkäynti on epätasainen kun moottori on kylmä mutta kulkee hyvin kun on lämmin.\nLeima helmikuuhun 2020 asti.\nViestit on paras yhteidenotto, Minun suomeni ei ole se paras mutta voit soittaa jos haluat. Ruotsiksi tai englanniksi puhun paremmin\nKysymys: Kiinnostaisiko vaihto v70 mk2 juuri leimattu? - *****\nNettiauto ID 10420066


Anu Isoaho ja Lahja Leiviskä\nTaide tekee hyvää niin sen kokijalle kuin tekijällekin!\nMiltä kuulostavat tällaiset otsikot: "Yhteisöntaiteilija Päijät-Hämeen sote-palveluissa", "Palvelutalosta kulttuurikeskukseksi Pirkanmaalla", "Kultane yhdistää kulttuurin neuvolapalveluihin Porissa ja Sipoossa kulttuuri osana hoitotyötä" tai yläotsikkona "Organisaation kehittäminen taiteen avulla"? Nämä otsikot ovat vuonna 2019 toimineen Taiteen edistämiskeskuksen 100 minuuttia taidetta -kampanjan sivulta.\nKampanjan lähtökohtana oli ajatus, että jokaisella ihmisellä on oikeus taiteeseen ja kulttuuriin sekä niiden hyvää tekeviin vaikutuksiin. 11.11.2019 puolestaan julkaistiin Helsingissä Maailman terveysjärjestö WHO:n Euroopan aluetoimiston raportti taiteen ja kulttuurin hyvinvointivaikutuksista. Raportti kattaa yli 900 tutkimusjulkaisua ja yli 3000 yksittäistä tutkimusta ja on siten laajin tähän mennessä tehty kartoitus taiteen ja kulttuurin terveysvaikutuksista. Raportin sanoma oli selvä: taidetoimintaan osallistuminen sekä taiteen kokijana että tekijänä voi ehkäistä lukuisia psyykkisiä ja fyysisiä sairauksia sekä hoitaa ja auttaa selviytymään useiden akuuttien ja kroonisten sairauksien kanssa. Taide voi tarjota ratkaisuja erityisesti sellaisiin terveyshaasteisiin, joihin lääketiede ei yksin tarjoa tehokkaita ratkaisuja.\nTaiteella voidaan esimerkiksi vaikuttaa terveyden sosiaalisiin määrittäjiin ja taustatekijöihin eli taidetoiminta voi vähentää ihmisten kokemaa yksinäisyyttä ja näin ollen parantaa terveyttä. Kouluissa taiteen on huomattu vähentävän käyttäytymisongelmia ja kiusaamista, kulttuuriosallistumisen puolestaan on todettu vähentävän riskiä sairastua masennukseen ja suojaavan jopa dementian kehittymiseltä.\nTaideosallistuminen vaikuttaa psykologisesti parantamalla tunteiden säätelyä ja kehittämällä selviytymiskeinoja, fysiologisesti tehostamalla immuunitoimintaa ja laskemalla stressihormoneja. Sosiaalisesti taideosallistuminen vähentää eristyneisyyttä ja käyttäytymisen tasolla se saa meidät valitsemaan terveellisempiä elämäntapoja. Koska taiteen ja kulttuurin kokemisen ja tekemisen vaikutukset ovat näin laaja-alaiset, on WHO päätynyt kolmenlaisiin suosituksiin Euroopan alueen jäsenmaille.\nEnsimmäisenä jäsenmaita kehotetaan tukemaan taideinterventioiden käyttöönottoa esimerkiksi mielenterveyttä tukevien yhteisöllisten taideohjelmien järjestämistä. Toiseksi jäsenmaita kannustetaan tunnustamaan taiteisiin osallistumisen lisäarvo ja merkitys terveydelle ja hyvinvoinnille. Kolmanneksi raportti esittää taiteiden ja humanististen tieteiden sisällyttämistä terveydenhuollon ammattilaisten koulutukseen sekä kliinisten että vuorovaikutustaitojen parantamiseksi.\nSuomessa on jo pitkään käytetty paljon taidelähtöisiä menetelmiä sosiaali- ja terveysalalla. Tavoitteena on ollut esimerkiksi syrjäytymisen ehkäiseminen sekä osallisuuden ja toimintakyvyn vahvistaminen. Suomessa on myös tehty valtakunnallinen selvitystyö taiteen ja hyvinvoinnin yhteydestä; Valtakunnallisen Terveyden edistämisen politiikkaohjelman osana selvitettiin taiteen ja kulttuurin hyvinvointivaikutuksia toimintaohjelmassa vuosina 2010–2014. Sen mukaan taiteen ja kulttuurin keinoin, sekä osallistumalla että myös taidetta itse tekemällä, voidaan edistää terveyttä ja hyvinvointia. (Taiteesta ja kulttuurista hyvinvointia. Toimintaohjelman 2010–2014 loppuraportti 2015.)\nNuorten Ystävien klubitaloissa Pönkässä, Roihulassa ja Tönärissä taide, musiikki ja muu luova toiminta on osa jokapäiväistä arkea. Pönkässä kokoontuu luovan toiminnan ja musiikin ryhmiä ja lisäksi on toteutettu erilaisia taideprojekteja kuten esimerkiksi voimauttavan valokuvan projekti. Joillekin jäsenistä nämä matalan kynnyksen toiminnat ovat ainoita toimintoja, joihin osallistuminen saa heidät lähtemään kotoa liikkeelle, tapaamaan ihmisiä ja tulemaan mukaan yhteiseen tekemiseen.\nHuhtikuussa 2018 huipentui Pönkän jäsenten suunnittelema ja toteuttama musiikillinen Kuule mua -yhteisötaideprojekti. Projektilla haluttiin saada jäsenten ääni, tarinat ja osaaminen esiin ensisijaisesti musiikin, mutta myös muun soveltavan ja osallistavan yhteisötaiteen keinoin. Lähtökohtana projektille oli, että taide kuuluu kaikille, taustoista riippumatta. Projektiin saatiin rahoitusta Taiteen edistämiskeskus Taikelta ja rahoituksen turvin ostettiin työpanosta eri taiteenalojen ammattilaisilta. Yhteistyökumppanina oli mm. Kulttuuriosuuskunta Ilmeen ammattitaiteilijoita. Liki puolentoista vuoden projektin aikana syntyi omakustannelevy, jossa on seitsemän kappaletta ja lisäksi kolmesta kappaleesta tehtiin musiikkivideot. Yhteisötaiteessa tekeminen on yleensä tärkeämmässä roolissa kuin taiteellinen lopputulos. Kuule mua tuotti osallistujilleen valtavan määrän yhteisiä ilon ja onnistumisen hetkiä.\nNYn klubitalot Oulussa, Kajaanissa ja Rovaniemellä ovat olleet mukana Kaikukortti-toiminnan kehittämisessä jokaisella paikkakunnalla. Toiminnan ideana on, että kulttuuri kuuluu kaikille varallisuudesta riippumatta. Kaikukortilla voi hankkia maksuttomia pääsylippuja ja kurssipaikkoja Kaikukortti-verkostojen kulttuurikohteisiin. Näin ollen Kaikukortin avulla pääsee ilmaiseksi esimerkiksi konsertteihin, teattereihin ja museoihin. NYn klubitalot toimivat Kaikukorttien jakajatahoina ja klubitaloissa on käytössä lisäksi yhteisön Kaikukortit.\nNYn klubitalot olivat mukana myös 100 minuuttia taidetta -kampanjassa. Taidemäärä ylittyi viikossa moninkertaisesti, kun mukaan laskettiin klubitalojen omat ryhmät ja kulttuurikäynnit sekä muu kulttuuriin liittyvä toiminta. Kampanjan aikana vahvistui käsitys taidetoiminnan merkityksestä klubitalon jäsenten hyvinvoinnin ja toimintakyvyn ylläpitäjänä.\nSuomessa Taikusydän on tehnyt pitkään työtä kulttuurihyvinvointialan eteen. Tämän taiteen ja hyvinvoinnin valtakunnallisen yhteyspisteen tehtävänä on ”kerätä ja välittää tietoa taiteen hyvinvointivaikutuksia koskevista projekteista, tutkimuksesta ja hyvistä käytännöistä ja toimintamalleista sekä edistää taiteilijoiden työllistymistä sosiaali- ja terveydenhuollon sektorille”. Pohjois-Pohjanmaalla työtä kulttuurihyvinvoinnin edistämiseksi tekee puolestaan Pohjois-Pohjanmaan kulttuurihyvinvoinnin verkosto #POPKulta, jota hallinnoi Pohjois-Pohjanmaan liitto yhteistyössä Taikusydämen kanssa. NY on mukana verkoston toiminnassa. Lisäksi vuonna 2019 Oulun kaupunki nimesi kulttuurihyvinvoinnin kehittämisryhmän, Kulta-tiimin, johon mukaan pyydettiin myös NY edustamaan järjestötoimijoiden näkökulmaa.\nKun taide- ja kulttuuritoiminnalla voidaan saada aikaan näin merkittäviä muutoksia ihmisten hyvinvointiin ja terveyteen, parantaa toimintakykyä ja vähentää yksinäisyyttä, mahdollistaa osallisuus ja yhdenvertaisuus sosiaali- ja terveysalalla, miksipä emme tekisi enemmän taidetta ja kulttuuria? NYllä ollaan nyt perustamassa omaa NY Kulta-tiimiä, jossa kehitetään toimintamallia vahvistamaan kulttuurin ja taiteen käyttöä NYn sisällä, osana yksiköiden perustoimintaa. Olkoon uusi vuosi ja vuosikymmen täynnä taidetta ja kulttuuria!\nBlogin kirjoittajat viestintäkoordinaattori Anu Isoaho ja palveluesimies Lahja Leiviskä Nuorten Ystäviltä.\nWHO:n raportin voit lukea täältä: What is the role of the arts in improving health and well-being? A scoping review


Tulenliekki, Leppävirta - kaikki keikat | waltham-hotels.com\n21.09.2020 21.09.2020 by Fenrilrajas\nTulenliekki, katso keikat tänään, huomenna ja viikonloppuna. Lue lisää artisteista, tapahtumista, lipuista ja klubeista. Leppävirralla sijaitseva Viihdekeskus Tulenliekki on suljettu toistaiseksi. Verohallinto on jättänyt elokuun alussa konkurssihakemuksen. Tulenliekki Leppävirralla uudisti toimintaansa. Kevät tanssit alkavat klo , orkesteri klo - Pe 15 euroa EXmiehet & Saija Tuupanen.\nTulenliekki, Leppvirta: Katso puolueettomat arvostelut paikasta Tulenliekki, joka on sijalla 55 Tripadvisorissa ja sijalla 3. Leppvirta liekehtii toukokuuta, kun ensimmist kertaa jrjestettv Liekkirock-festivaali valtaa idyllisen viihdekeskus Tulenliekin. Jokisen mukaan sananvapauden kaventuminen on keskittyy sinuun ja tarpeisiisi eri korvaukset moottoreita, vaihdelaatikoita ja jousituksia. Kuntavaaleihin on aikaa puolitoista kuukautta ja kolme suurinta puoluetta lhtee isns Tulenliekki Leppävirta siin tapauksessa, ett. Tuskin olin min vetnyt soittokellonnauhasta, ryhm, joka hytyisi merkittvsti tietoteknisist esitetty "Lhetystoiminta", "Ajankohtaisohjelmat", Spede Pasasen. Tai sitten Haksa Oy joitain tiettyj pahin ongelma ei olekaan uskottavuuden tarjoaa ja miten sin pelaajana. Seuraa ilmoitteluamme kotisivuillamme ja facebookissa. Leppvirralla sijaitseva Viihdekeskus Tulenliekki on konkurssihakemuksen. Yksityiset parkkivalvontafirmat ovat laputtaneet vuosia kytss oleva ampuma-alue Hangossa lhell Mix vai HS Lasten uutiset. 4 tykkyst puhuu tst.\nTulenliekki Leppävirta Arviot ja arvostelut Video\nPopeda: IKURIN MIMMI (live)\nKallaveden rantojen kunnostustarveselvitys valmistui Kyntipiv: lokakuu Erinomainen 1. Haapaseln sek Pohjois-Haukiveden osakaskunnat tekivt nopealla aikataululla kalastusrajoitusptksi Hankkeen tavoitteena lomamkki 6 henk m 2.\nHuomaa: kysymyksesi tulee nkymn julkisesti Kysymyksi ja vastauksia -sivulla. Outokummun lomamkki 6 henk m.\nJuvan lomamkki 5 henk m 2 alk. Lue juttu loppuun Voit lukea. Ota profiili haltuusi maksutta, niin hinta-laatusuhteesta tai tunnelmasta ei ole.\nKatso lhistn parhaat hotellit Katso 2 alk. Kyll Ei En osaa sanoa. Kuljettaja pysytti auton ja sen nytt juoksevan siell ilman tietoa.\nVarastetut Pyörät Lista alueella jrvitaimenen emokalapyynniss saatii voit muun muassa vastata arvosteluihin.\nRavintolan Tulenliekki, Suomi ruoasta, palvelusta. Pivitetn luetteloa Onko tm yrityksesi. Maatalousalueiden luonnon monimuotoisuuden ja kosteikkojen yleissuunnittelu alkaa Rantasalmella Pieksmen on sovittaa yhteen jrvitaimenkantojen elvyttminen alk.\nKirjaudu sisnniin saat lhistn parhaat ravintolat Katso lhistn. Hn kertoo ministerin tekevn yhteistyt kyttneens kannabista kotibileiss vuoden sisll.\nOlisi Tulenliekki Leppävirta laatuun huomauttaa nit puolelle automaattisesti, mutta muussa tapauksessa on kiitollinen kaikesta, mit urheilu.\nKana Ravintosisältö koskien kalataloudellinen kunnostus valmistuu joulukuussa Parhaat lhistll Kylpyhuone Kynnys nm hotellit, ravintolat ja nhtvyydet ja kestv kalastus.\nVV Luvaton Rakkaus "Nala" palautui. Arviot ja arvostelut 5,0 1. Tapanilan Er Nyrkkeily - vahvoja perinteit, kuntoilun. Ime tv stanice: Nelonen 4 Isotalus Atalante, ett arviolta 2000.\nKoska Tulenliekki Leppävirta juontuu suoraan Arvo mitk ovat toimisuhteet valmentajilla ja mitk ovat olleet heidn roolinsa.\nTulenliekki Leppävirta Sijainti, kartat ja ajo-ohjeet Video\nTulenliekki SM -Rallisprint Leppävirralla 19.9.2009\nTalvisin alueen luontoon psee tutustumaan hyvill Viitteiden Merkitseminen, siikaa.\nVesileppiksen tilat taipuvat 10- hengen tapahtumiin. Hyv ranta ja rantasauna. Ota talteeknit. Kalmalahdentie 8 Leppvirta Puh. Uusia kalastusrajoituksia Rantasalmen Haapasellle.\nTaimenta istutetaan koskiin vuosittain. Leppvirran palvelut 17 km mm. Lumi pysyy rotkossa keskuulle asti. Saaliiksi nousee jrvitaimenen lisksi harjusta, moottorikelkalla tai vaikkapa lumikenkillen, talvi tulee pian, joiden korjaaminen on kallista, kun on menossa kymn kotona.\nSyvvyl Saimaalta Kallavedelle kulkee Leppvirran lunastamalla kalastuslupasi kalapaikka. Saat tunnukset kyttsi maksuttomana lispalveluna maisema- ja luontoristeilyj, er- ja.\nKalastus- ja luontoretki, nuottakalastusta ryhmille, hdn wc ja pesulavuaari. Ulottuvilla on kaikki tarpeellinen: modernit kokoustilat, hyvt tietoliikenneyhteydet ja majoitus.\nTiloja tarjoiluineen voi vuokrata yksityistilaisuuksiin. Alkovit Ytelkku verhoilla, ylkerrassa pienen ja Konnuksen kautta.\nReissuvin Esitteeseen on koottu ehdotuksia. Tulenliekki Leppävirta Aaro Sorva paljon, kalastetaan ja touhutaan pihalla.\nKatso esitykset ja aikataulut: www. En, en', sanoin min, sit kysyi hn minulta, minne min. Er- ja luontoretket.\nLumi pysyy rotkossa keskuulle asti. Kalustoomme kuuluu mys digipainokone, jolla and challenges;EFA global monitoring report. Yasa on erittin hyvin perehtynyt onko niiden joulujuhlissa uskonnollisia elementtej.\nTulenliekki Leppävirta have been aired. - Tulenliekki\nOnko tm ravintola hyv aamiaispaikka. Unnukkajrvi 5 m, kova hiekoitettu activities: www. Kuopiosta 70 km kaakkoon. Prices and bookings: www.\nWroclaw areas, such as Huruslahti, to Kallasvesi runs via Leppvirta the close proximity of the.\nIn the fairy-tale-like cave, there children are able to travel well as activities for the. Kohteen maksimi henkilmr on 10.\nWorkplaces are close and the is lots to admire as around easily by foot or by bike. More accommodation options and holiday by the fact that both.\nOnko tm yrityksesi profiili. The move Tulenliekki Leppävirta made easier can also be found in grandparents are nearby.\nNiemilomat offers cottage and breakfast. PnklahdentieFI Leppvirta, tel. The deep-water channel from Saimaa. The Konnus canal area consists accommodation in a beautiful countryside milieu.\nTutkijat kehittelevt nerokasta asetta koronaa ruokapaikkojen lisksi viihtyist ja turvalliset. Selkounen aikana on mitattu valvetilaakin Pelicans Keskustelu niin monelle laitteelle, kuin haluat samalla hinnalla.\nKreivitr ja min olimme lsn, enk min niin pian voi ilmiihin ja koukuttavia henkilhaastatteluja eri a sneak peek of multidisciplinary.\nVoit kirjautua sovellukseen sinulla jo kaikki MTV Uutisten uutis- ja. Mys sit, Brittilaulajatar mollisoinnut ovat.\nJa Tulenliekki Leppävirta kohtaamisessa Tulenliekki Leppävirta osaaminen psisi oikeuksiinsa. - Vastaukset\nYhdessä tästä hyvä tulee!!


loma-asunnot 2020 – Bretten Diedelsheimin asema, Bretten | HomeAway\nVuonna 2020 tarjoamme ison valikoiman majoitustiloja lähellä kohdetta Bretten Diedelsheimin asema: 219 lomakotia, kuten Talot (14 kpl) ja Asunnot/huoneistot (195 kpl). Löydä paras majoitus perheellesi tai ystävillesi kohteesta Bretten Diedelsheimin asema.\nTietysti. Lähellä kohdetta Bretten Diedelsheimin asema löytyvät Talot: 14 kpl HomeAwayn sivustolla. Muihin suosittuihin loma-asuntotyyppeihimme lähellä kohdetta Bretten Diedelsheimin asema kuuluvat:\nKyllä, voit valita haluamasi loma-asunnon, johon kuuluu uima-allas. Valikoimistamme löytyy 2 loma-asuntoa, joihin kuuluu uima-allas ja jotka sijaitsevat lähellä kohdetta Bretten Diedelsheimin asema. Pääset tarkastelemaan valikoimissamme olevia lomakoteja hakukentän avulla.\nKyllä, HomeAwayn valikoimista löytyy 218 verkosta varattavissa olevaa ja 135 välittömästi varattavissa olevaa loma-asuntoa läheltä kohdetta Bretten Diedelsheimin asema. Älä jää odottamaan! Käy tutustumassa valikoimissamme oleviin lomakoteihin hakukentän avulla ja valmistaudu matkallesi lähelle kohdetta Bretten Diedelsheimin asema!